qundao/data-zh-poetry huggingface dataset:
江雨
作者：李先芳
朝代：明

西山带雨痕，南浦生秋草。烟中树若荠，波上舟如鸟。
泗溪风雨
作者：李先芳
朝代：明
体裁：古风

扁舟东下泗溪水，细雨鸣舷风浪起。沙际停桡夜寂寥，孤烛亭亭照行李。平明舍舟陟崇冈，滩头水涨川无梁。一林枫树啼秋叶，两岸蒹葭拂晓霜。
滩头
作者：李先芳
朝代：明

春江两岸阔，细雨片帆斜。古戍收残市，寒潮带浅沙。风偏舟倚濑，春尽鸟啼花。桑柘依依绿，渔矶三五家。
玉阶怨
作者：李先芳
朝代：明

蟋蟀鸣玉阶，梧桐落金井。纨扇本生凉，错恨秋风冷。
由商丘入永城途中作
作者：李先芳
朝代：明

三月轻风麦浪生，黄河岸上晚波平。村原处处垂杨柳，一路青青到永城。
皖江
作者：李先芳
朝代：明

皖江阴乍晴，鳞鳞秋浪生。岸回村树隐，潮落海云平。鱼米舟中市，人烟水上城。不须遥问渡，前路是浮萍。
石城乐
作者：李先芳
朝代：明

石城城下接隋堤，绿树红楼桃叶溪。到日江头劳借问，莫愁家在画桥西。
秋日南园得深字
作者：李先芳
朝代：明
体裁：五言律诗

傲吏苦侵寻，名园惬素心。晚风随径曲，秋色入林深。家酿开桑落，山翁卧竹阴。柘枝歌正好，小妓莫停斟。
秋日即事
作者：李先芳
朝代：明
体裁：七言绝句

燕山落日晚凄凄，鸿雁初飞汉苑西。莫恋玉河芳草色，秋风昨夜到沙堤。
立秋后一日助甫见访得霜字
作者：李先芳
朝代：明

屏居对芳草，同病喜相将。阑暑人如醉，新秋鬓有霜。虫鸣风雨夕，萤点薜萝墙。后夜看牛女，还期就一觞。
竹枝词
作者：李先芳
朝代：明
体裁：词

栀子花心一点黄，江头日日抱清香。郎心不解花心苦，露叶含啼枉断肠。
纪行·其一
作者：李先芳
朝代：明
体裁：古风

驱车指京邑，严冬北风急。辞亲何草草，寸心乱如棘。晨起践霜露，日暮不遑食。出门即他乡，道路安可极。遥望还山云，抚剑长太息。
纪行·其二
作者：李先芳
朝代：明
体裁：古风

明月皓如日，徘徊照我衣。仆夫守严驾，客子独掩扉。灭烛抚高枕，愁来不可挥。丈夫重奇勋，荣名世所希。愿同黄鹄志，施翮凌风飞。
罗溪驿
作者：李先芳
朝代：明
体裁：五言排律

驿路临江渚，秋山碧四围。澹烟两岸静，落日一帆微。岁歇草虫乱，天晴水鹳飞。东原橘柚熟，西堰稻粱肥。霜换青枫树，苔沈白石矶。我将乘画舫，相伴暮潮归。
腊日
作者：李先芳
朝代：明

腊日烟光薄，郊园朔气空。岁登通蜡祭，酒熟醵村翁。积雪连长陌，枯桑起大风。村村闻赛鼓，又了一年中。
舜庙
作者：李先芳
朝代：明
体裁：七言律诗

历山高枕瓠河隅，遗庙千秋壮版图。土俗至今传让畔，居人犹自说成都。重华遥想风云会，元德空瞻日月徂。欲吊湘灵无处所，海天愁思隔苍梧。
蒙山
作者：李先芳
朝代：明
体裁：古风

晴岚摇旦景，白云倏掩护。道逢山下人，借问山中路。石门几许深，龙潭竟何处。长松不可攀，高鸟邈焉去。
赠孝子高尚学
作者：李先芳
朝代：明
体裁：五言律诗

庐居世罕有，况复六载馀。我读孝廉传，居惟冰玉如。高名看凤翥，通籍寄鸿胪。陟岵频回首，应怜风木疏。
车遥遥
作者：李先芳
朝代：明

膏车何草草，遥遥万里道。远道莫致思，倚轮望见之。只轮不可行，去客难为情。驾车策马轮已远，肠中车轮载君返。
遗兴呈宋山人
作者：李先芳
朝代：明

落魄金门老岁星，归来调笑眼双青。高楼坐拥如花妾，月下弹筝倚醉听。
郊行即事
作者：李先芳
朝代：明

城南黄叶逐人飞，城上寒鸦噪晚饥。老树荒村停落照，遥遥山寺一僧归。
郊送于韶马上作
作者：李先芳
朝代：明
体裁：古风

端居昔无悰，出门见芳草。游子久不归，送客长安道。垂杨夹御堤，初日正杲杲。空闻黄鸟声，间关为谁好。
鄱阳湖
作者：李先芳
朝代：明
体裁：五言律诗

吴人归古渡，湖水接天开。一夜南风起，扁舟万里回。波漂星子县，云没大孤台。却望苍茫里，匡庐秋色来。
醉中偶成
作者：李先芳
朝代：明
体裁：五言绝句

小院草盈尺，清砧月一钩。酒酣眠露下，河汉向人流。
钤冈
作者：李先芳
朝代：明
体裁：古风

西行多名山，遥遥望钤麓。夕霁净岚霏，千家烟树绿。丛桂发幽香，寒泉响深谷。容与荡轻舟，前波飞属玉。
闺情
作者：李先芳
朝代：明

月宇开天镜，高楼试晚妆。秋风吹桂树，双燕语雕梁。
雨中投仙姑寺
作者：李先芳
朝代：明

雨中投古刹，江岸少人行。立马候松径，呼僧问寺名。断碑经火尽，荒草入秋平。惟有枫林树，泠泠清梵声。
游小金山
作者：李光宸
朝代：明

妙高台古瞰江流，计吏来登匪浪游。郁水鼋鼍川上奋，宝陀岩岫槛前收。莺花浃叠催征斝，云树空濛送去舟。箧里长杨知有赋，便应携向凤凰楼。
登汉江楼次韵
作者：李克堪
朝代：明
体裁：五言律诗

迟日晴方好，和风暖更微。山阴追禊事，沂上换春衣。剧饮金卮满，清谈玉屑飞。墙头轻燕舞，有意恼人归。
送吕君采史北平
作者：李克正
朝代：明
体裁：七言律诗

八月乌啼海子桥，南来使客下青霄。云埋石室丹书在，日落延秋翠辇遥。麟史未全归圣代，龟文犹得认前朝。词臣载笔需文献，莫遣回车久寂寥。
中秋雨中赴酌见复弟有感
作者：李全昌
朝代：明

尽日先愁风雨催，可堪良夜付徘徊。逢时但饮酉堂酒，遣兴频呼左相杯。望里姮娥空有约，撤来屏障竟无媒。平分秋色凭谁判，但对华筵剪烛灰。
人日喜晴
作者：李全昌
朝代：明

名利从前总一无，却看多少换蘼芜。身栖盘谷应携杖，门设柴关懒贴符。纵许蔽裘逢岁涤，休教本脸上场糊。爆声只羡邻童闹，那得同将老景扶。
元旦
作者：李全昌
朝代：明

岁岁正逢只此身，漫教随俗步馀尘。聚来熟面希生侣，弹得新冠总旧人。古貌不工优孟态，狂心且醉伯伦春。安贫便是长生诀，何用浮言赋大椿。
即事
作者：李全昌
朝代：明

吾老何辞惫，游闲白日宜。全身非马足，裹肉是鸡皮。笔为钞书秃，窗缘看竹移。偶然闻剥啄，顿起鹿门期。
戊辰上元苦雨。承见复弟惠历兼招灯坐赋谢
作者：李全昌
朝代：明

春宵觅酒政无门，赐历还呼饮柏樽。烂目尽教灯代月，轩眉偏喜岁逢元。筵开玳瑁流杯换，歌踏毡毹舞袖喧。何幸穷途当圣世，从君行乐共吹埙。
春杪思茶
作者：李全昌
朝代：明

日倒时家新样壶，策勋全在润脾枯。如何消渴成都者，不设茶床只酒垆。
次近复兄送伯发侄南征三首
作者：李全昌
朝代：明

才堪压众定争先，甲榜悬知映卯躔。正巧寓中力贯札，复申剥后总邀天。共看云梦长吞腹，好拉姮娥笑拍肩。门阀自今勤再整，从来接翼比联蝉。多士逢年作者先，即看奎柄岂离躔。文凭时命原无价，福喜栽培赖有天。鲲举北溟方奋翮，鹿鸣南国未驰肩。明春何处羁金勒，御苑啼莺柳噪蝉。高著凭君肯让先，行旌南指卜星躔。三年磨砺功由己，八月泥金信自天。文贵碧鸡堪刮目，岁逢玉兔好仔肩。衣裳试整新罗绮，释褐从教似蜕蝉。
次近复兄送伯发侄南征三首·其一
作者：李全昌
朝代：明

才堪压众定争先，甲榜悬知映卯躔。正巧寓中力贯札，复申剥后总邀天。共看云梦长吞腹，好拉姮娥笑拍肩。门阀自今勤再整，从来接翼比联蝉。
次近复兄送伯发侄南征三首·其三
作者：李全昌
朝代：明

高著凭君肯让先，行旌南指卜星躔。三年磨砺功由己，八月泥金信自天。文贵碧鸡堪刮目，岁逢玉兔好仔肩。衣裳试整新罗绮，释褐从教似蜕蝉。
次近复兄送伯发侄南征三首·其二
作者：李全昌
朝代：明

多士逢年作者先，即看奎柄岂离躔。文凭时命原无价，福喜栽培赖有天。鲲举北溟方奋翮，鹿鸣南国未驰肩。明春何处羁金勒，御苑啼莺柳噪蝉。
见复弟阳羡归，送茶、兰、壶、脯四物，却纪
作者：李全昌
朝代：明

征途引盼政无聊，阳羡春深损惠饶。省舌馥凭兰蕊合，鹿膘浓藉茗壶消。半旬不及临觞叙，众美何当远市邀。悦口娱心种种备，卷南真自愧山樵。
除夕有感
作者：李全昌
朝代：明

过去方来瞬息中，浮生大半掷虚空。每怜墙壁孤灯伴，肯信庚申上帝通。根器不分禅俗侣，盘餐常夹笋蔬供。来朝再整俳场套，只恐优旃伎俩穷。
三洲岩
作者：李公瑾
朝代：明

误入三洲境路新，碧苔苍藓静无尘。天边莫问乘槎客，洞里难寻采药人。芝草笼烟闲白昼，桃花流水几青春。我来未尽穷幽讨，且把清吟刻翠珉。
奉陪朝列大夫饶秉鉴题三洲岩
作者：李公瓛
朝代：明

昔闻蓬岛有三洲，今见壶山锦水头。题石诗存人已远，炼丹仙去灶还留。岚生海屿千峰暝，风度云关六月秋。争扫崖屏三五幅，得人佳句即时收。
前登岱·其一
作者：李养正
朝代：明
体裁：七言律诗

天风吹动白纶巾，步步篮舆色界新。磴转千盘迷紫气，泉飞百道下青旻。老猿坐树如呼侣，怪石张牙欲噬人。岩畔跏趺双道士，茅庵不惹半星尘。
前登岱·其三
作者：李养正
朝代：明
体裁：七言律诗

嵯峨全压万峰卑，不尽山风扑面吹。峡坼秘藏元狩字，苔侵剥落祖龙碑。碧箫细细闻天乐，绛节飘飘隐雾旗。莫上峰头南向望，吴门白马至今疑。
前登岱·其二
作者：李养正
朝代：明
体裁：七言律诗

抠衣谒罢碧霞宫，双眼苍茫似镜中。叠嶂层层全拱北，九河曲曲尽流东。云封洞口经年黑，霜落山腰万树红。咫尺真疑通帝座，登临何必慕华嵩。
前登岱·其五
作者：李养正
朝代：明
体裁：七言律诗

跨壁扳萝两屐轻，侧身斜望日微明。风生虎穴千山吼，雨洗天门万壑清。石室烧香人叩玉，杉巅穿叶鹳驱莺。凭谁借得王乔履，踏破青云谒帝京。
前登岱·其四
作者：李养正
朝代：明
体裁：七言律诗

乘槎不必访昆丘，绝顶真如到十洲。玉女低传青帝信，虬松高挂白云秋。鸑雏雪暗巢冰窟，蜃气天晴结海楼。我欲直寻星阙去，风吹恐落万山头。
暴经石·其一
作者：李养正
朝代：明
体裁：古风

大石突如云，小石平似掌。不见人迹行，但听泉流响。
暴经石·其二
作者：李养正
朝代：明
体裁：古风

流水穿石上，横纵细如织。传是古佛经，剥落人不识。
闻安季子话泰山白龙池石屋庵之胜·其一
作者：李养正
朝代：明
体裁：五言律诗

传闻池上好，秋水白泠泠。纡曲穿山谷，纵横照日星。雨晴龟暴背，风软鹤梳翎。吾欲寻珠去，白龙醒未醒。
闻安季子话泰山白龙池石屋庵之胜·其二
作者：李养正
朝代：明
体裁：五言律诗

背山连石屋，一径小仍斜。泉响声疑雨，云鲜晚带霞。弱尼参佛子，老鹳啄松花。好向山灵约，何年我寄家。
浪淘沙·大陂秋月
作者：李冕
朝代：明
体裁：词

良夜月婵娟。又值秋圆。波光荡漾水如天。分得洞庭秋半色，风物堪怜。乘醉便逃禅。万虑俱捐。平生对月几多年。只恐月华人易老，欲见无缘。
浪淘沙·穆溪春涨
作者：李冕
朝代：明
体裁：词

细雨一江横。两岸啼莺。桥头夜听泊船声。客去题残秋后句，倏忽春成。蚕长麦云平。雨止初晴。野花无王一时生。独上江亭追往事，坐数残更。
赤壁
作者：李冕
朝代：明
体裁：七言律诗

赢得功名两鬓秋，巉岩登处谩夷犹。乡关地迥三千里，金阙天高十二楼。鹤影伴云飞渺渺，水光浮日去悠悠。凭谁唤起东坡叟，携酒中流夜汎舟。
山门半日
作者：李凌汉
朝代：明
体裁：七言律诗

势逼南天拥叠峦，乌光迟放石林寒。清酣鹤梦松枝稳，细聒经声竹院残。冰溅飞涛云外冻，山分秀色雾中餐。寻真野客长疑雨，尽日禅关俗不干。
为李公子悼妾
作者：李勖
朝代：明
体裁：七言律诗

珠沈碧海玉沈渊，空向芳春忆旧年。凤管已停花底奏，鸾笺犹记月中联。珊瑚泪暗新遗枕，玳瑁尘生旧舞筵。一自楚天云雨散，酒醒无奈梦婵娟。
山水便面
作者：李勖
朝代：明

峰峦迢递水微茫，葭菼连天雁噭霜。仿佛湘南旧行路，短篷秋色近斜阳。
漂母祠联
作者：李勖
朝代：明
体裁：联

进食拯英雄，讵知鹿逐秦郊，开炎汉四百年基业；辞金明义利，又见鸠工淮浦，报贤母千万祀馨香。
送春
作者：李勖
朝代：明

强对东风酒一尊，留君无计黯消魂。绿波芳草汀边路，飞絮残阳柳外村。莺倦语时浑寂寞，客伤离处又黄昏。寒灯孤馆何曾寐，山雨潇潇独闭门。
长安道
作者：李勖
朝代：明

层城迢递入云赊，处处春风面面花。长乐钟声催漏箭，新丰树色拥行车。妖姬舞榭留明月，贵主妆楼结绮霞。日莫芗尘连九陌，鸾舆传幸五侯家。
峄山歌
作者：李化龙
朝代：明
体裁：古风

大石轮囷如象卧，小石怒张如虎坐。百千万亿叠成山，遍体玲珑皆可过。忆昔女娲补天时，炼石为丸手弄之。神功已毕弃之去，风吹雨洗到今兹。不然共工触不周，大柱一折石乱流。帝遣六丁移置此，时共泰山为博筹。其阳有孤桐，其阴有浮磬。静夜击清声，依稀犹可听。披藓寻古碑，迷茫竟谁是。李斯小篆已无踪，秦王颂德徒为耳。白云之宫白云连，五华之高高造天。侧身踞石望东海，彷佛玉楼金阙吐苍烟。回身入窔奥，途远不可到。万转千回路忽迷，盘蛇一径谁能造。此中耐可绝人群，何须更问商山云。但恐尘缘割不断，空对苍崖揖紫氛。夕阳欲下山，欲住无留处。兴来聊取数石归袖中，袖得峄山去。
嵩阳宫
作者：李化龙
朝代：明
体裁：七言律诗

悬崖坏壁草芃芃，传是嵩阳旧日宫。何处閒云飞岭外，有时真气起封中。螭文剥落唐碑古，虬树阴森汉柏雄。指点千年成感慨，悲风萧飒万山空。
登中岳
作者：李化龙
朝代：明
体裁：七言律诗

帝车原应土中央，夜半玉衡建斗匡。正主天关当紫极，特蟠龙角御黄裳。阴阳会处星官叶，风雨交时日柱藏。赤县共瞻人鸟顶，周巡四岳敢偕行。
登医无闾山
作者：李化龙
朝代：明
体裁：七言律诗

天柱高标九域东，振衣万里受雄风。云烟低拥黄龙府，日月高悬黑帝宫。截海帆樯来徼外，防秋士马下回中。分明半壁归撑柱，合有明禋礼上公。
登岱·其一
作者：李化龙
朝代：明
体裁：七言律诗

崔嵬岱岳倚苍穹，百转丹梯一线通。吐纳风云天上下，周回日月地西东。青童驾鹤归灵府，玉女鞭龙起帝宫。万里壮游谁复羡，直从太始问鸿濛。
登岱·其七
作者：李化龙
朝代：明
体裁：七言律诗

千盘鸟道转云萝，徙倚层霄发浩歌。北走峰阴凌紫塞，西来练影落黄河。诸天回薄星辰近，下界苍茫风雨多。眼底殊庭君自见，九还未就柰人何。
登岱·其三
作者：李化龙
朝代：明
体裁：七言律诗

风定神鳌静不游，振衣东望思悠悠。难凭日驭穷三界，独倚天门见十洲。波吐金银仙观晓，烟沈紫翠帝京秋。乘风寄问无生客，谁是蓬壶第一流。
登岱·其二
作者：李化龙
朝代：明
体裁：七言律诗

阿阁神房不记年，由来世外有山川。祥光自吐仙人掌，灵液常飞帝女泉。风捲松涛千嶂雨，日蒸丹洞万峰烟。凌风欲逐安期去，知在虚无第几天。
登岱·其五
作者：李化龙
朝代：明
体裁：七言律诗

陆海春涛万里看，泠泠清啸五云端。飞流倒泻三千尺，峭壁中分十八盘。风细幡幢朝贝阙，月明鸾鹤下星坛。寻仙吾欲成长往，天柱峰头好挂冠。
登岱·其六
作者：李化龙
朝代：明
体裁：七言律诗

中天岚翠郁沉沉，积气搏空冷不禁。金殿分明悬碧落，银河清浅挂瑶岑。天鸡夜唱扶桑晓，海鹤晴盘琪树阴。七十二君无觅处，只馀冠剑影森森。
登岱·其四
作者：李化龙
朝代：明
体裁：七言律诗

玉检金泥几劫灰，尚留遗迹至今猜。白云捧日封中出，青鸟衔书海上来。辇道苍苍秦树合，云屏矗矗汉宫开。徐生自是饶仙骨，一入东溟更不回。
秋日饮张司理
作者：李化龙
朝代：明
体裁：七言律诗

关河秋色晚苍苍，江畔逢君更忆乡。海内弟兄多意气，天涯云物总凄凉。三山木落啼猿急，八月风高旅雁长。此夕灯前拚尽醉，故人明日棹相将。
题清苑泾阳驿壁
作者：李化龙
朝代：明
体裁：七言绝句

短墙小屋柳垂垂，二十年前此咏诗。今日重来无觅处，空馀乌鹊绕寒枝。
丹灶苍烟
作者：李匡
朝代：明
体裁：古风

老龙擘天神骨蜕，灵皋化石遗人世。尚劳鬼物为撝呵，时有烟云久蒙翳。冥冥直欲连晓霞，炉倾无处寻丹砂。逢人犹说洞门上，万树碧桃春自花。
天柱晴雪
作者：李匡
朝代：明
体裁：古风

群峰飞来一峰起，削壁屹立擎天柱。千年万年雪不消，五月六月寒常住。仙人驭鹤声可闻，莫辨缟翅驰车轮。我疑境内重官守，天教宝气胜如银。
山谷流泉
作者：李匡
朝代：明
体裁：古风

流泉一壑依兰社，春去秋来宁或舍。夜深时浴听经龙，岁久不饮登埤马。谁家老父善治田，剖竹远引壑间泉。发源积渐成普天，目极禾黍青芊芊。
舒台夜月
作者：李匡
朝代：明
体裁：古风

舒王台榭高百尺，舒王事业人不识。至今忽见明月来，台上犹疑照颜色。月光皎皎入秋毫，当年何不照青苗。登临玩月发长喟，荆榛满地悲猿猱。
东岚秋思为江田谢家题
作者：李叔玉
朝代：明

东岚别是一人寰，烟水苍茫岛屿间。猿啸空林朝雾薄，鸿归断渚夕阳残。渔人尚识桃源路，樵子还寻石室山。桑梓别来今已拱，不知辽鹤几时还。
六平山
作者：李叔玉
朝代：明

九日秋高日尚炎，六平山水耸遐瞻。喜兹洛社宾朋集，爱此林泉吏隐兼。濯热忽临东涧曲，登高直造首山巅。菊花灿烂盈头插，蓁莽离披裹手拈。张旭三杯闻大笑，太邱群子奋双髯。广文磊落襟怀爽，学士风流酒令严。石鼎联诗茶共啜，瓦炉煎酒火频添。不须公子调冰水，安得佳人露玉纤。鹤唳千嵓秋雾薄，松号万壑晚风恬。樽前丹桂飘金粟，石上苍藤挂素蟾。此会明年谁最健，胜游今日我何厌。从教月色随人影，不觉凉飙堕帽襜。记取六平同赏处，老夫应合诵陶潜。
淮阴漂母墓
作者：李叔玉
朝代：明

古墓荒芜何处寻，青山隐隐带淮阴。当年不进王孙食，此日谁知漂母心。芳草断碑秋寂寂，斜阳低树晚沈沈。登临一奠怀今古，醉倚西风动越吟。
草庭卷为嘉兴周生题
作者：李叔玉
朝代：明

一室穷年究六经，春来芳草满閒庭。暖随霁月侵空翠，晴转光风拂幔青。酒趣每同生意好，诗怀曾逐梦魂醒。濂溪鼻祖相传后，千载云仍绍德馨。
送陈永祥之惠州太守
作者：李叔玉
朝代：明

棘寺祥刑属老成，至今舆论诵持平。旧时倾盖投交好，此日分符沐宠荣。鸣佩晓辞双凤阙，扬帆秋度五羊城。知君志操怀清白，一幅冰绡赠远行。
题爱閒卷
作者：李叔玉
朝代：明

羡子中年即爱閒，了然荣辱不相干。休官彭泽思陶令，载妓东山忆谢安。坐久白云生半榻，睡醒红日上三竿。蹇余剩有烟霞想，自愧功名脱屣难。
题画竹
作者：李叔玉
朝代：明

君家碧疏见清影，别是一段淇园秋。何人笔底得天趣，云是东吴夏瑞州。瑞州胸中竹如箦，一枝一叶良可惜。却笑萧郎技痒时，手战眼昏头雪白。兴来雷从地中出，万箨须臾起苍壁。翩迁彩凤羽欲堕，偃蹇青虬势安敌。仙郎何以得此幅，邀我题诗记真迹。醉后操觚一挥洒，不让王维有声画。公馀坐对夜深时，明月清风不论价。
钱塘怀古题仙源云仍家谱
作者：李叔钧
朝代：明

钱塘潮水急于雷，千载兴亡亦可哀。神器固知关气运，朝廷何以任奸回。诸陵秋草空遗恨，南海风帆更不来。宇宙茫茫今古意，江山回首又尘埃。
小园即景
作者：李同芳
朝代：明

小筑仅半亩，游观春兴长。柳深莺舌滑，花放蝶唇香。翠竹敲疏雨，寒松逗晚凉。呼尊聊一醉，尘世顿相忘。
拟艳歌行
作者：李同芳
朝代：明

越女秦筝手自调，阿欢按节奏金铙。当筵忽漫冰弦断，笑倩怀中取凤胶。
春词二首·其一
作者：李同芳
朝代：明

常年二月已清明，今年清明三月中。寄语寻春携酒客，桃花虽歇有东风。
春词二首·其二
作者：李同芳
朝代：明

十千沽酒冶游郎，日指桃林是醉乡。花下停车莺语乱，蹊边拾翠燕泥香。
渔父
作者：李同芳
朝代：明

结网临渊日未閒，不工弹铗叩秦关。富春台迥桃千树，渭水潮生月一湾。观蚌独应收海蠹，钓鳌疑是出尘寰。放歌鼓枻波无际，展尽丝纶霄汉间。
饮酒
作者：李同芳
朝代：明

山扉悄无事，家酿复新香。迟尔二三子，陶然醑一觞。论心爱丘壑，炙背阅年光。雪积冰难解，冬残日乍长。岁时鸟过目，身世雁随阳。多谢高阳伴，同来入醉乡。
题旅舍
作者：李向中
朝代：明
体裁：六言诗

云外平林东郡，天边落日西峰。悲凉此夕何夕，灯火黄昏店中。
送王则之假归
作者：李启美
朝代：明
体裁：五言律诗

千里一相送，郊云黯不飞。潼关何处是，孤雁独西归。柳暗秦川失，天高陇树微。如何向歧路，春色正芳菲。
送曹安祖假归
作者：李吴滋
朝代：明
体裁：七言律诗

陶然共事白云司，几度追随笑语时。年齿偶成一日长，禅心同对十门师。每分阳羡惊雷筴，迭和青溪踏雪诗。君去冷曹方是冷，閒居赋就寄无迟。
九日姑射山登高
作者：李咨
朝代：明
体裁：七言律诗

三年山右逢重九，每度佳辰兴未休。绿醑似怜游宦客，黄花犹恋少年头。风流自许追元亮，知遇谁能继马周。登眺有怀归路晚，满林红叶不胜秋。
大隗层峦
作者：李嘘云
朝代：明
体裁：七言绝句

山岚欲湿彩云蒸，缥缈峰峦知几层。闻道轩皇曾受箓，寻踪著屐想攀登。
京口道中即事
作者：李因
朝代：明
体裁：七言绝句

云暗篷窗昼启迟，绿阴新覆树枝枝。明珠买得浔阳女，一曲琵琶古别离。
南乡子·闻雁感怀
作者：李因
朝代：明
体裁：词

嘹呖过南楼，字字横空引起愁。欲作家书何处寄，谁投，目送孤鸿泪暗流。忆昔共追游，荻岸渔汀系小舟。又是那年时候也，休休，开到黄花知几秋。
哭介龛禄勋公
作者：李因
朝代：明
体裁：七言绝句

秋声风急闭重关，泪寄潇湘疏竹斑。莫问苍梧多少怨，至今石化望夫山。
春日家禄勋闻命南归感怀作
作者：李因
朝代：明
体裁：五言绝句

欲赋《高轩过》，门前到者稀。杨花冲幕入，犹落故人衣。
湖上镜阁
作者：李因
朝代：明
体裁：七言绝句

髻压双螺春事赊，钓纶来往自浮家。小桥柳色朱阑近，槛外溪光送落花。
秋江晚泊和豫章李夫人韵
作者：李因
朝代：明
体裁：七言律诗

石尤风急泊沙湾，日落寒江鸥鹭閒。秋水空明千里月，荒烟暝锁万重山。樵歌野唱犹行路，僧寺残钟独掩关。潦倒篷窗愁客梦，漫披诗史手重删。
舟发漷县同家禄勋赋
作者：李因
朝代：明
体裁：五言律诗

拂衣去去急，白发半愁中。过客天涯少，行厨榾柮空。禅关山月黑，鱼栅夜镫红。松菊闻无恙，锄书可耐穷。
郊居用松陵集韵
作者：李因
朝代：明
体裁：五言律诗

避世墙东住，牵船岸上居。雨分三径竹，晴曝一床书。上坂驱黄犊，临渊网白鱼。衡门榛草遍，长者莫停车。
长安秋日
作者：李因
朝代：明
体裁：七言绝句

高树秋声入梦迟，夜来风雨簟凉时。季鹰自解归来好，纵乏莼鲈也动思。
鹫岭山庄寻秋
作者：李因
朝代：明
体裁：七言律诗

十丈悬崖挂薜萝，参云峰顶见嵯峨。閒搜怪石秋林晚，独听残钟晓月过。黄叶山前人迹少，白云天际鸟声多。冷泉亭下潺潺水，不许渔舟唱棹歌。
汉江舟行
作者：李固本
朝代：明
体裁：五言律诗

为厌风尘恶，言从汉水来。江空云影动，棹起浪花开。一叶中流渺，千山两岸回。机心浑不设，鸥鹭莫相猜。
牧云峰
作者：李国相
朝代：明
体裁：五言排律

境閒云物静，磴道曲行踪。天籁翔虚谷，江潮响巨松。桃花明树树，绿雾霭峰峰。鸟散烟林寂，云归竹翠浓。危岩飞宿溜，叠嶂隐疏钟。徙倚聊行望，明霞照短筇。
金台行
作者：李国𣚴
朝代：明
体裁：古风

水潆洄，石崔嵬，昭王昔日何雄哉。不惜千金市骏骨，风云高拥招贤台。东下齐城七十二，元英磨室相昭回。至今犹传燕相谋，英声豪概争喧豗。我闻黄金贱如土，岿然此台重千古。不见金谷园中人，烟云过眼谁比数。又闻志士轻黄金，一诺还倾意气深。相知岂必爱重赏，要将国士酬寸心。盱衡往事空嗟讶，谩把双南定声价。豋台长啸暮云平，天风飒飒恣陵跨。
上巳遣怀
作者：李坚
朝代：明
体裁：五言律诗

佳节重三候，羁栖尚客边。春光俄又老，物色倍堪怜。曲水传周兴，兰亭想晋贤。留都今日会，分席怅无缘。
九鸶图为梁尚德题
作者：李坚
朝代：明
体裁：古风

柳阴正长夏，莲渚摇红翻。群鹭来个个，缡褷集其间。飞鸣间宿食，暂尔恣所安。会当乘天风，直上青云端。君子有九思，圣训炳如丹。咄此画工意，比德良可观。
书斋谩兴
作者：李坚
朝代：明
体裁：七言律诗

静掩重门昼不开，閒斋便是小蓬莱。有时佳客相经过，不许俗人轻到来。一卷羲经销日永，数联诗句咏悠哉。此情独有知心会，寄谢傍人莫浪猜。
云崖
作者：李坚
朝代：明
体裁：古风

峨峨云阳山，奠立自皇古。霙云出其巅，秀色若可茹。天然一丹素，面人作屏宁。卜居者谁氏，远绍太原绪。会心不在遥，乐山得深趣。云崖自揭颜，旦夕缔宾主。以兹视韦弦，比德固有取。惟山必出云，惟云能作雨。龙兴斯云从，神功膏下土。方今九重上，真龙正临御。云子已出岫，为霖固其所。湖南多颠厓，望霓久辛苦。
人日对雪
作者：李坚
朝代：明
体裁：七言绝句

梅花斗雪雨清妍，记得江南岁暮天。春到北枝犹未放，晨窗对雪亦欣然。
代送奉化训导
作者：李坚
朝代：明
体裁：五言律诗

官河坚欲冻，君此问征鞍。闽浙家相近，师生义自宽。讵须愁座冷，赢得是身安。桃李阴阴日，春风回讲坛。
代送陈德纯归家
作者：李坚
朝代：明
体裁：七言律诗

去去君行不可扳，强将樽酒酌江干。情知离合人生有，自是交朋话别难。此际鄞江聊割席，他年京国共弹冠。雉坛旧有盟心约，别后相期保岁寒。
元旦戏笔
作者：李坚
朝代：明
体裁：七言绝句

老子新年喜气冲，谩招毫管试春风。此生岁月还多在，酒圣诗豪未便穷。
元旦雨
作者：李坚
朝代：明
体裁：七言律诗

曙鼓微茫动海城，街头泥淖正纵横。昨宵旧雨送残腊，今日三朝悭一晴。渐老风光真觉别，殊方怀抱若为情。翻思二十年前事，曾托屠苏逞后生。
别建阳尹邵宗周
作者：李坚
朝代：明
体裁：古风

建溪十日程，朅来亦周遭。县侯能好客，病夫敢言劳。平生湖海情，所在多同袍。离居二三载，悄然空谷逃。今晨值邵子，一见如饮醪。古来道义合，倾盖输心交。怜君知己情，义气青云高。眷言雉坛盟，各保岁寒操。
和天随生韵二首
作者：李坚
朝代：明

年年花信不相欺，五月红蕖浴锦池。忽讶碧簪纷在眼，奇观不数旧年时。前身玉女恐非欺，谪向人间堕镜池。粉瓣飘香欹欲堕，依稀按节羽衣时。
和天随生韵二首·其一
作者：李坚
朝代：明
体裁：七言绝句

年年花信不相欺，五月红蕖浴锦池。忽讶碧簪纷在眼，奇观不数旧年时。
和天随生韵二首·其二
作者：李坚
朝代：明
体裁：七言绝句

前身玉女恐非欺，谪向人间堕镜池。粉瓣飘香欹欲堕，依稀按节羽衣时。
和邢三湖龙山别趣
作者：李坚
朝代：明
体裁：五言律诗

不识云外趣，郊扉谁可俱。钟山屏突兀，玄武带萦纡。榻许高贤借，门回俗子趋。晚衙人吏散，万卷付铅朱。
咏白莲七首
作者：李坚
朝代：明

姑射仙人冰雪容，淡香清影立薰风。似嫌尘世秾华涴，净洗从前水面红。水面无花白似莲，玉盘擎处露娟娟。个般清韵孤标格，肯学漫山桃李妍。仙葩簇玉凌波出，白羽摇风翻翐翐。主人好事集宾僚，明朝有意还来不。午夜嫦娥照清泚，玉簪堕在方塘里。侵晨幻作满池芳，一色璚瑶酷相似。一泓菡萏亭亭立，旧日红妆今变白。化工特地巧为容，莫道丹青描不得。举世何人识爱莲，白莲风味更堪怜。千年高士陶彭泽，曾向庐山结社缘。分明仙种隔寻常，时逐薰风送粉香。芸馆槐亭清绝处，大胜艳冶与浓妆。
咏白莲七首·其一
作者：李坚
朝代：明
体裁：七言绝句

姑射仙人冰雪容，淡香清影立薰风。似嫌尘世秾华涴，净洗从前水面红。
咏白莲七首·其七
作者：李坚
朝代：明
体裁：七言绝句

分明仙种隔寻常，时逐薰风送粉香。芸馆槐亭清绝处，大胜艳冶与浓妆。
咏白莲七首·其三
作者：李坚
朝代：明
体裁：七言绝句

仙葩簇玉凌波出，白羽摇风翻翐翐。主人好事集宾僚，明朝有意还来不。
咏白莲七首·其二
作者：李坚
朝代：明
体裁：七言绝句

水面无花白似莲，玉盘擎处露娟娟。个般清韵孤标格，肯学漫山桃李妍。
咏白莲七首·其五
作者：李坚
朝代：明
体裁：七言绝句

一泓菡萏亭亭立，旧日红妆今变白。化工特地巧为容，莫道丹青描不得。
咏白莲七首·其六
作者：李坚
朝代：明
体裁：七言绝句

举世何人识爱莲，白莲风味更堪怜。千年高士陶彭泽，曾向庐山结社缘。
咏白莲七首·其四
作者：李坚
朝代：明
体裁：七言绝句

午夜嫦娥照清泚，玉簪堕在方塘里。侵晨幻作满池芳，一色璚瑶酷相似。
坦庵
作者：李坚
朝代：明
体裁：古风

古调久沈响，断弦谁剪胶。有窍非混沌，有机惟桔槔。夫君独醒士，不肯餔世糟。一言取诸易，坦坦祛尘劳。严兹父师训，心兵敢芒豪。眷言笃由衷，永此岁寒操。行坦任失得，心静恣諠嚣。通都有康庄，行者歌陶陶。羊肠信诘屈，刬削亦见遭。物理可喻大，吾言君勿嘲。
夏日书怀
作者：李坚
朝代：明
体裁：七言律诗

趋朝日日五更初，退食归来个事无。清世不妨同吏隐，此身还似旧山癯。了知习静真成癖，时复长吟且自娱。午枕黑甜思一憩，生憎梁燕语惊呼。
夜坐怀归用邢三湖过章水韵
作者：李坚
朝代：明
体裁：五言律诗

夜独摊书坐，乡心迸欲归。邻箫乱无思，窗月巧呈辉。咫尺闽山隔，苍茫雁宇稀。平生白华卷，情事笑多违。
子陵钓台
作者：李坚
朝代：明
体裁：七言律诗

拟迹巢由与世违，徵书底事到茅茨。中兴已自英雄足，用世原非雅尚期。祗为故人聊暂出，那思好爵作生涯。炎刘四百年基祚，尽属滩头一钓丝。
宋贤三绝卷
作者：李坚
朝代：明
体裁：古风

洋州太守生通神，胸中千亩吞渭滨。兴来拂拭鹅溪绢，落笔满眼生烟云。坡公墨竹半天下，独许洋州擅高价。涪翁一见心眼醒，题名聊复纪吾曾。天生三子人中杰，笔精墨迹成三绝。断缣只字落人间，见者惊犹捧明月。叶君叶君听我陈，物情好丑元因人。古来名笔岂三子，丈人屋乌类如此。请君收拾归紫囊，慎勿悬挂当中堂。恐惊风雨中夜生，帝遣仙官来取迎。
宫怨
作者：李坚
朝代：明

逐队彤庭数载间，何曾两度侍宸班。略胜远嫁胡沙去，才得君王一动颜。花钱费尽画双蛾，望断金舆不见过。鷩听调莺宫树上，一年春事已无多。暑簟瞢腾午漏长，分明梦里见君王。起来戏折宜男草，燕语双双傍画梁。锦树秋声入枕帏，天边牛女又佳期。罗衫虽薄难抛却，记得君恩赐著时。
宫怨·其一
作者：李坚
朝代：明
体裁：七言绝句

逐队彤庭数载间，何曾两度侍宸班。略胜远嫁胡沙去，才得君王一动颜。
宫怨·其三
作者：李坚
朝代：明
体裁：七言绝句

暑簟瞢腾午漏长，分明梦里见君王。起来戏折宜男草，燕语双双傍画梁。
宫怨·其二
作者：李坚
朝代：明
体裁：七言绝句

花钱费尽画双蛾，望断金舆不见过。鷩听调莺宫树上，一年春事已无多。
宫怨·其四
作者：李坚
朝代：明
体裁：七言绝句

锦树秋声入枕帏，天边牛女又佳期。罗衫虽薄难抛却，记得君恩赐著时。
己卯元夕
作者：李坚
朝代：明
体裁：七言律诗

九十春容色色妍，上元乐事更无边。兼旬风雨朝来爽，入夜光华分外圆。运属昌期端有象，老逢佳景倍堪怜。半酣搦管裁新句，天与林泉自在年。
已卯六月二十七日早晚上梦中赋诗四句谩记之
作者：李坚
朝代：明
体裁：七言绝句

旅馆残灯客思深，笛声何处动乡心。明朝又买东吴棹，风景归来诧上林。
席上和王公守备九日韵
作者：李坚
朝代：明
体裁：七言律诗

即看今岁又重阳，对景令人忆故乡。潦倒且拚元亮醉，风流不学孟嘉狂。满城风雨催诗债，三径清香待菊黄。行乐及时聊尔尔，人间万事付茫茫。
应聘
作者：李坚
朝代：明
体裁：七言绝句

三年归卧故乡云，每被春风诱出门。行到会稽探禹穴，坐看东海浴朝暾。
悼亡
作者：李坚
朝代：明
体裁：七言绝句

箧有遗衣皆触恨，窗残晓镜亦成悲。伤心最是无穷处，记得挑灯伴读时。
拟李白古风
作者：李坚
朝代：明

邃古何洪荒，庖牺辟乾坤。卦画始文字，器象森昭陈。猗欤逮姬孔，经制完以淳。一朝罹阳九，亡秦恣凶嚚。百王经世彝，涂地为埃坌。卑卑汉君相，不学奚足论。贱儒取希世，绵蕞专袭秦。遂令末代下，盲识上古纯。杞人抱时忧，薄言为谁申。吾闻圣谟训，君道止于仁。大禹问辜泣，测然天地春。秦隋何猰㺄，虫豸馋齐民。偶语亦何辜，一瓜杀三人。天道岂蒙翳，巨祸不旋身。继冢鱼肉沸，亥广速夷沦。嗟嗟殷鉴在，千古隋与秦。崔嵬千仞冈，上有孤生桐。凡禽不敢过，威凤日相从。高标本虚心，至和含其中。采之献清庙，雅奏谐黄钟。时无子期侣，空山饱霜风。自分沟中断，行为爨下充。幸逢蔡中郎，得登君子宫。愿言承左右，备君燕閒供。养君中和性，庶以效微躬。志士怀当世，众人谋一身。志士惧来日，众人惜今晨。讵知当世安，未为一身贫。盖棺苟遗臭，生前奚足珍。所以首阳薇，万古扶彝伦。不见上蔡吠，瞥眼成烟尘。少陵真人豪，稷契心自许。周遭澒洞间，百折水东注。短褐才掩胫，破庐不蔽雨。犹轸当时忧，不暇一身诉。心期万广厦，大庇寒士聚。地下千载人，谁为唐宰辅。肉食不怀谋，藿食乃心苦。驱车上长安，经从古周京。矫首周京道，彳亍伤我情。旁岐纷百出，过者迷纵横。古道委丛棘，狐兔相经营。问之父老言，此理非难明。岐路便捷足，正途多迂程。哀哉百岁后，谁人问周行。习巧每多拙，大黠还成痴。君看浊世中，汨没畴能知。籯金计来胤，恨不丘山巍。有生不朽图，及时忽竞持。形声一朝谢，草莽甘沦夷。
拟李白古风·其一
作者：李坚
朝代：明
体裁：古风

邃古何洪荒，庖牺辟乾坤。卦画始文字，器象森昭陈。猗欤逮姬孔，经制完以淳。一朝罹阳九，亡秦恣凶嚚。百王经世彝，涂地为埃坌。卑卑汉君相，不学奚足论。贱儒取希世，绵蕞专袭秦。遂令末代下，盲识上古纯。杞人抱时忧，薄言为谁申。
拟李白古风·其七
作者：李坚
朝代：明
体裁：古风

习巧每多拙，大黠还成痴。君看浊世中，汨没畴能知。籯金计来胤，恨不丘山巍。有生不朽图，及时忽竞持。形声一朝谢，草莽甘沦夷。
拟李白古风·其三
作者：李坚
朝代：明
体裁：古风

崔嵬千仞冈，上有孤生桐。凡禽不敢过，威凤日相从。高标本虚心，至和含其中。采之献清庙，雅奏谐黄钟。时无子期侣，空山饱霜风。自分沟中断，行为爨下充。幸逢蔡中郎，得登君子宫。愿言承左右，备君燕閒供。养君中和性，庶以效微躬。
拟李白古风·其二
作者：李坚
朝代：明
体裁：古风

吾闻圣谟训，君道止于仁。大禹问辜泣，测然天地春。秦隋何猰㺄，虫豸馋齐民。偶语亦何辜，一瓜杀三人。天道岂蒙翳，巨祸不旋身。继冢鱼肉沸，亥广速夷沦。嗟嗟殷鉴在，千古隋与秦。
拟李白古风·其五
作者：李坚
朝代：明
体裁：古风

少陵真人豪，稷契心自许。周遭澒洞间，百折水东注。短褐才掩胫，破庐不蔽雨。犹轸当时忧，不暇一身诉。心期万广厦，大庇寒士聚。地下千载人，谁为唐宰辅。肉食不怀谋，藿食乃心苦。
拟李白古风·其六
作者：李坚
朝代：明
体裁：古风

驱车上长安，经从古周京。矫首周京道，彳亍伤我情。旁岐纷百出，过者迷纵横。古道委丛棘，狐兔相经营。问之父老言，此理非难明。岐路便捷足，正途多迂程。哀哉百岁后，谁人问周行。
拟李白古风·其四
作者：李坚
朝代：明
体裁：古风

志士怀当世，众人谋一身。志士惧来日，众人惜今晨。讵知当世安，未为一身贫。盖棺苟遗臭，生前奚足珍。所以首阳薇，万古扶彝伦。不见上蔡吠，瞥眼成烟尘。
挽胡尚礼和钟考功韵
作者：李坚
朝代：明
体裁：七言律诗

三尺前旌粉字书，交朋谁不泪如珠。可嗟野外一抔土，无复人间千里驹。壮志不销成永恨，残编无地付遗孤。潇潇寒雨青灯夜，啼杀庭前绕树乌。
春兴
作者：李坚
朝代：明
体裁：七言律诗

春昼迟迟午思清，南窗睡起坐檐楹。好怀百种与千种，幽鸟三声复两声。不向江头观卧柳，懒于枝上听啼莺。门前一任春来去，花落花开总不惊。
杂诗
作者：李坚
朝代：明

结发初事君，相期在白头。天荒地云老，两情誓靡休。讵期洵几何，君身为远游。远游归何时，一去三十秋。思君不可见，空把离索忧。飞鸟返故林，游鱼思旧渊。物性固有尔，人情胡不然。昔与君别时，庭树初抽篸。一别年华多，森森踰前檐。树生已如此，妾心将何堪。
杂诗·其一
作者：李坚
朝代：明
体裁：古风

结发初事君，相期在白头。天荒地云老，两情誓靡休。讵期洵几何，君身为远游。远游归何时，一去三十秋。思君不可见，空把离索忧。
杂诗·其二
作者：李坚
朝代：明
体裁：古风

飞鸟返故林，游鱼思旧渊。物性固有尔，人情胡不然。昔与君别时，庭树初抽篸。一别年华多，森森踰前檐。树生已如此，妾心将何堪。
杨孔直司训南楼卷
作者：李坚
朝代：明
体裁：古风

南楼在何许，乃在附郭东。青山四面合，嘉树起茐茏。爽气日夕浮，野色窥帘栊。主人关西裔，弓裘绍青风。凭高时送目，情思遥冲冲。朅来伐木音，丁丁鸣谷中。幽人不可见，欲往道靡从。谱作高山调，写之托丝桐。翛然意忘归，前途下高舂。
沈天祥宅赏莲有并头品字二种
作者：李坚
朝代：明

此花合是真仙谪，堕在君家盆盎中。并亸赪肩笑含露，相翻翠袖舞回风。双头绾就同心结，千瓣妆成一捻红。羞杀赵家亲姊妹，两心偏妒不相通。红妆水面正抽簪，品字分明不用探。芍药连枝终欠一，牡丹并蒂不成三。薛家群从生同姓，杨氏诸夷出共骖。怜绝此花齐气味，寒香晚节各心甘。
沈天祥宅赏莲有并头品字二种·其一
作者：李坚
朝代：明
体裁：七言律诗

此花合是真仙谪，堕在君家盆盎中。并亸赪肩笑含露，相翻翠袖舞回风。双头绾就同心结，千瓣妆成一捻红。羞杀赵家亲姊妹，两心偏妒不相通。
沈天祥宅赏莲有并头品字二种·其二
作者：李坚
朝代：明
体裁：七言律诗

红妆水面正抽簪，品字分明不用探。芍药连枝终欠一，牡丹并蒂不成三。薛家群从生同姓，杨氏诸夷出共骖。怜绝此花齐气味，寒香晚节各心甘。
游灵谷寺
作者：李坚
朝代：明
体裁：七言律诗

上方金碧出崭岩，满院岚烟滴桧杉。纵步恍疑腾汗漫，回头已自隔尘凡。灵泉有窍通仙脉，佛塔何年閟石函。风景阅来殊未遍，马头山色日将衔。
漫兴
作者：李坚
朝代：明

离离原上花，灼灼开新枝。采之簪满头，诚可媚芳姿。纷纷谁家子，竞取争妍奇。我欲往效之，濡露恐沾衣。衣沾固足惜，妍奇将安为。妾有朱丝弦，少小解拈弄。所惜知音难，深藏不轻用。持以事夫君，和鸣奏鸾凤。君心不余谅，顾谓作哇哄。竽瑟古难投，良用自惭恐。盈盈道傍花，采采足人悦。芬芬曲径兰，寂寂无人撷。品质岂不殊，托根有悬绝。安得寻幽人，岩隈当见掇。
漫兴·其一
作者：李坚
朝代：明
体裁：古风

离离原上花，灼灼开新枝。采之簪满头，诚可媚芳姿。纷纷谁家子，竞取争妍奇。我欲往效之，濡露恐沾衣。衣沾固足惜，妍奇将安为。
漫兴·其三
作者：李坚
朝代：明
体裁：古风

盈盈道傍花，采采足人悦。芬芬曲径兰，寂寂无人撷。品质岂不殊，托根有悬绝。安得寻幽人，岩隈当见掇。
漫兴·其二
作者：李坚
朝代：明
体裁：古风

妾有朱丝弦，少小解拈弄。所惜知音难，深藏不轻用。持以事夫君，和鸣奏鸾凤。君心不余谅，顾谓作哇哄。竽瑟古难投，良用自惭恐。
病起对雪和东坡韵
作者：李坚
朝代：明

怪甚寒空噪暮鸦，关河千里断行车。诸天有相皆成幻，古木无根也著花。锦帐酣怀归甲第，剡溪清兴在诗家。分明鸡鹜朝来迹，叠叠阶前作篆叉。落处无论巨与纤，平铺格样类妆严。庙廊调燮凭占岁，儿女商量谩到盐。谁向歌钟誇白战，我怜短褐有穷檐。江南一种天成趣，墙角疏梅正斗尖。
病起对雪和东坡韵·其一
作者：李坚
朝代：明
体裁：七言律诗

怪甚寒空噪暮鸦，关河千里断行车。诸天有相皆成幻，古木无根也著花。锦帐酣怀归甲第，剡溪清兴在诗家。分明鸡鹜朝来迹，叠叠阶前作篆叉。
病起对雪和东坡韵·其二
作者：李坚
朝代：明
体裁：七言律诗

落处无论巨与纤，平铺格样类妆严。庙廊调燮凭占岁，儿女商量谩到盐。谁向歌钟誇白战，我怜短褐有穷檐。江南一种天成趣，墙角疏梅正斗尖。
积雪初霁陈虚囱过我夜谈赋以纪事
作者：李坚
朝代：明
体裁：古风

闭门七日雪，高卧师袁安。忽闻剥啄声，良友扣我关。整衣出迎客，下马先解鞍。连朝隔言笑，相见各破颜。中堂共劳苦，拨炉火始殷。雪光与月色，缟素侵檐端。天风肆老饕，严威凛相干。呼童热酒浆，解此重围寒。百觞末足多，引满催放乾。诗豪与酒圣，逸兴高如山。白战将夜分，馀勇犹未阑。仆子不解事，催归语澜翻。人生类飘萍，百年良会难。分携莫匆匆，小立且盘桓。记取今宵别，马前月团团。
竹屋
作者：李坚
朝代：明
体裁：古风

幽居谢尘市，有竹千万竿。四壁不受尘，拂座清风寒。主人北窗下，琴书惬盘桓。出门即成趣，满目青琅玕。忆初卜筑时，颇虞生植难。既严牛羊牧，复剪荆棘繁。封培至今日，有此竹屋安。虽惭万间庇，自作千亩看。崇篁丈人行，老节高岏巑。孙枝更秀拔，夭矫凌云端。遂令竹屋名，旁溢四远宽。南阳有卧龙，草庐耸丘峦。成都有少陵，草堂名不刊。地胜每因人，兹语良非谩。寄声竹屋翁，勉陟前修坫。
答和陈虚宿韵
作者：李坚
朝代：明
体裁：七言律诗

一饭从知荷主恩，山林何敢遂忘君。无端世事易翻覆，顷刻人情肖雨云。廊庙诸公期共济，烟霞老我许平分。傍花随柳寻常事，免得虚名惹世氛。
维扬怀古
作者：李坚
朝代：明
体裁：七言律诗

淮海维扬名尚在，繁华不见旧时州。烟迷吴苑巡游地，云锁隋家歌舞楼。千古废兴增感慨，百年身世且优游。君看数亩雷塘路，阅尽行人春复秋。
至日书怀
作者：李坚
朝代：明
体裁：七言律诗

节届书云默自吁，年华去我似奔驹。满前风景多新样，向后儿童成老夫。万里乡书经岁少，一官匏系许身愚。晴窗搦管聊裁句，兀坐檐楹对碧虚。
融轩
作者：李坚
朝代：明
体裁：五言律诗

一室虽云小，中藏天下春。眼前皆物共，榻外亦吾邻。丽日风生煖，温泉脉自淳。笑渠失弓者，得计楚邦人。
送人还长沙
作者：李坚
朝代：明
体裁：古风

湘水浟浟几千里，慈帏五夜怜游子。楚天南望白云低，归心万点随流水。买舟明发潞河程，三月东风春草荣。停桡旅泊堪乘兴，酒债诗情著处生。行舟几遍看圆月，渐觉江南远江北。泼眼榴花岸欲然，计程应是家山侧。高堂晓占乌鹊喜，勿讶佳儿拜庭戺。
送南昌黄金任岑溪典史
作者：李坚
朝代：明
体裁：五言律诗

一尉岑溪去，都城二月初。轻帆渡扬子，便道谒先庐。岭峤疮痍甚，公私困竭馀。知君挟奇术，赞画定勤渠。
送县大尹令子毛景润西归
作者：李坚
朝代：明
体裁：七言绝句

鄞山鄞水亦佳游，何事君归不少留。无限别情销不尽，寒风马首正飕飕。
送唐太守令子元殊还桂林
作者：李坚
朝代：明
体裁：七言绝句

桂林西望隔长沙，独秀峰前是子家。老我旧游情眷眷，每思岩洞晓栖霞。
送程汝南守三衢分得露字
作者：李坚
朝代：明
体裁：古风

城乌啼严霜，江天正微曙。眷我同心友，五马驾行路。冠盖出城西，分携惜勿遽。殷勤一尊酒，不作游子姁。朝家重牧守，蕲在邦本固。子行宠专城，何以答宸虑。三衢兵寇馀，疮痍已沈痼。情如失母慈，呱呱渴乳哺。又如久旱苗，旦夕望膏露。丈夫分许国，经济乃平素。况我知子心，不在温饱故。行矣宜勉旃，三事是濩矩。
送黄门许充衷使安南
作者：李坚
朝代：明
体裁：七言绝句

天朝侍从入闽英，定有光声彻远城。海峤于今皆乐土，使车休问几多程。
途中感秋
作者：李坚
朝代：明
体裁：七言律诗

一夜金风报早秋，疏棂点点气萧飕。俄惊江上烟波冷，便觉郊原草木愁。万里归途犹作客，半生踪迹等虚舟。不堪肠断思乡处，满地芦花明月洲。
郊祀斋居和钟邦臣韵
作者：李坚
朝代：明
体裁：五言律诗

翌翌郊坛肃，煌煌宝炬然。九重亲大祀，一德格皇天。礼乐周官盛，威仪法驾圆。小臣真庆忭，舞蹈际年年。
重过陶园限韵
作者：李坚
朝代：明
体裁：古风

行窝谢尘鞅，习静聊永日。寄适铅墨间，堆案纷简紩。倦馀发深省，长啸扪双膝。念我陶园友，投分如胶漆。咫尺会面艰，连朝未能一。昨来命驾往，追随竹溪逸。我怀拍塞忧，见君喜欲溢。君闻剥啄声，倒履如有失。携我历三径，坐我忘忧室。飞觞但白战，击壶共为率。森森约束严，势比军令疾。我才谢锋颖，君心特茧密。挥毫霎满纸，云阵排甲乙。砉若春冰泮，泻溜鸣潏潏。诗坛合推君，燕许信大笔。巧匠不血指，此语真故实。自惭拙工劳，敢与君斗律。酸甘齐味分，我枳君犹桔。诗成各引满，林梢月将出。君勇堪贾馀，我懒欲寻佚。归来拥被眠，日晏忘盥栉。技痒忍还作，渴吻鸣唧唧。解醒索冰壶，案有七十士。且咀且吟哦，短歌聊自述。
阳明王先生命来教礼乡社竣事过余小诗赠别
作者：李坚
朝代：明
体裁：五言律诗

督府匡时切，烦君此日行。弦歌教小邑，绵蕝肄诸生。俗化行看变，人才倘可成。新诗代琼赠，乡国为关情。
除夕奉和少宰柴墟先生韵
作者：李坚
朝代：明
体裁：七言律诗

不用桃符写户厅，尧文历纪忽周星。中庭残雪初消白，明日群芳渐放青。爆竹满衢传煏煿，歌钟何处送东丁。太平景象留都好，唤起年来醉梦醒。
题孔明出师表图
作者：李坚
朝代：明
体裁：古风

水安宫中日欲落，榻前面拜遗孤托。先皇饮恨臣所知，忍见翠华终剑阁。臣身与贼不俱生，誓提义旅清中京。汛除九庙光旧物，上谢先帝酬忠贞。六师戒日临河渭，晓发披忱表天陛。谆谆恢复次第陈，缕缕忠肝兼义气。事关宫府在相通，亲贤远佞先汉隆。后王不鉴高祖训，累我汉业遭尘蒙。汉家贼姓难两立，王业偏安大无策。鞠躬尽瘁臣所安，利钝成亏非可臆。炎精无光赤灰冷，五丈原头将星殒。牙前长史整旋军，巾帼老奴拜天幸。煌煌二表明丹青，文追伊傅光六经。留传人世劝忠荩，呵护时有神威灵。英雄无命古如此，大节堂堂映青史。君不见二十四疏请回銮，东京留守衔悲死。
题画
作者：李坚
朝代：明
体裁：七言绝句

奚童背锦出郊坰，乘兴閒来访友生。秋意满天枫叶暗，隔林遥听读书声。
题画马
作者：李坚
朝代：明
体裁：古风

九原难唤孙阳起，天閒龙种沈洼水。是谁传此千里神，逸态英恣酷怜似。世情贵耳多贱目，叶公龙癖纷相属。眼前骏骨畴能知，幅缣尺素争誇毗。还君此画三叹息，物情好恶元无的。
黄华山房为杨孔直题
作者：李坚
朝代：明
体裁：古风

黄华之山起城市，山人卜筑偎山址。幽栖岂爱糜鹿群，万卷藏修遗孙子。风回涧道松泠泠，濯缨亭畔竹琮琤。午凉吹醒芸囱梦，尘心一洗秋空清。地雄景胜天开设，长价腾声属髦杰。万里桥西一草堂，千古人犹誇笔舌。山房主人元功孙，构堂仰止多殷勤。请看庙貌南山处，文公文敏伊何人。
齐年黄伯固库部郎中起复北上
作者：李坚
朝代：明
体裁：古风

我有朱丝弦，惯弹太古音。俚耳难为调，感子独知心。临风鼓一曲，送子建溪浔。溪流不可极，别意与俱深。
宿野寺
作者：李坤元
朝代：明
体裁：五言律诗

松林日暮寺，偶借一龛眠。檐雨难成梦，灯花亦结禅。空香分四座，清磬肃诸天。此夕閒相对，劳生暂息肩。
自述
作者：李坤元
朝代：明
体裁：五言律诗

兄弟尝难得，吾家有六人。后先惟一母，吾汝不分身。花月酬良夜，琴尊答令辰。扶藜偕出入，此外复谁亲。
题扇
作者：李坤元
朝代：明
体裁：七言绝句

春山寂寂水徐回，隔岸桃花似扇开。曳杖定寻红处去，却无人过石桥来。
题画册
作者：李坤元
朝代：明
体裁：七言绝句

山深一路树冥冥，僻处兼无鹿迹经。不信有人閒布置，临溪结得小茅亭。
夏日咏怀
作者：李埈
朝代：明
体裁：古风

清夏日巳长，幽人无一事。晨起苦炎热，东南气候异。街市杂喧声，研席从此避。潇洒午窗下，尝有槐阴至。记得手植时，许我依寤寐。何必著玄经，枕中落奇字。晚凉濯体罢，临沼看荷芰。
宿鹭
作者：李埈
朝代：明
体裁：五言律诗

黑夜沙汀上，依栖白日明。裀留莎草软，幕借水云轻。浪蝶翻无梦，浮鸥伴有情。由他舟共白，灯影不曾惊。
寄曹能始少参
作者：李埈
朝代：明
体裁：五言律诗

闻道浮山胜，水松十二株。华堂背北郭，曲榭瞰西湖。閒莳三山药，高悬五岳图。金屏花外拥，小小侍呼卢。
山阴晚泊
作者：李埈
朝代：明
体裁：五言律诗

落日山阴道，孤舟带远汀。秋林红叶重，夕浦黑风腥。客梦砧前断，渔歌镜里听。来朝馀兴在，何处访兰亭。
幽居
作者：李埈
朝代：明
体裁：五言律诗

幽居门巷僻，满榻落花深。颇怪无童扫，翻谐谢客心。游丝黏雀堕，飞絮搅蝉吟。竹里风炉净，茶烟冷不禁。
归棹
作者：李埈
朝代：明
体裁：五言律诗

薄暮垂孤棹，天寒带雪归。清溪鱼不上，深树鸟还飞。山径冰霜合，江村灯火稀。钟声候夜半，回首扣柴扉。
扫径
作者：李埈
朝代：明
体裁：五言律诗

扫径停松帚，閒居敞竹扉。寒深留雪滞，风定恨花飞。仔细防苔损，从容度叶稀。瓮头新酒熟，春色报芳菲。
斸笋
作者：李埈
朝代：明
体裁：五言律诗

春霁一林青，江雷忽有声。土惊苔面破，候促竹胎生。带月呼童斸，烧灯与客烹。齿龈新味得，和句嚼来清。
海潮行
作者：李埈
朝代：明
体裁：古风

海中七月飓风起，淫雨经旬下不止。万丈洪涛势接天，蛟龙狂吼怒秋水。潮冲尽破浦头船，涨入汪汪浸浦田。捲禾堆草烂欲尽，飞沙走石山之颠。顽云合沓城俱黑，苦雾苍茫澹无色。几处流离几屋空，呼天动地无消息。间有卖儿完横征，半生半死不成行。幽客无能援手臂，风前怅立难为情。吁嗟嗟，难为情，闭门若有波涛惊。
秋庄
作者：李埈
朝代：明
体裁：七言律诗

九月江城下早霜，纷纷红叶满秋庄。雁鸿远度冲寒色，鸟雀争鸣乱夕阳。饭以山田粳粒白，盘兼沙砾蟹螯黄。暂时消受怜风景，便欲行歌学楚狂。
读南华经
作者：李埈
朝代：明
体裁：七言律诗

楼居幽借水之隈，濛雨含烟只不开。塔影似从空际落，雁声知向冷边来。疏留一径先生柳，白拥深山高士梅。展读南华聊自适，香炉茗碗足徘徊。
读米仲诏水部迎石文却寄
作者：李埈
朝代：明
体裁：五言律诗

拜石还迎石，今人式古人。船乘千载癖，文就一家新。似得寰中巧，应同席上珍。灵心抒品藻，中岳是前身。
入社
作者：李培
朝代：明
体裁：五言律诗

卜筑半村郭，犹欣隔市廛。清风三径竹，碧月五湖船。社结香山侣，诗摩大历贤。明窗了无事，日扫衍波笺。
烟雨楼
作者：李培
朝代：明
体裁：七言绝句

风吹明月堕鱼梁，读罢残书倚绿杨。湖上藕花楼上月，踏歌惊起睡鸳央。
竹枝
作者：李培
朝代：明
体裁：词

最是吴娃斗好衣，一番时样一番宜。宫妆尽改从前饰，五彩春衫绣折枝。
嵇公泉次李渭韵
作者：李培初
朝代：明
体裁：五言律诗

选胜近鱼峡，题诗忆昔贤。披云循古道，枕石听鸣泉。攀幽乘远兴，问道愧流年。坐起前山月，松高白鹤眠。
东钱湖绝句·其一
作者：李堂
朝代：明
体裁：七言绝句

东湖风景过西湖，史相祠宫列画图。不用舟人频指点，留诗欲吊岳坟孤。
东钱湖绝句·其三
作者：李堂
朝代：明
体裁：七言绝句

深山何物仆穹碑，石穴金丸祸已随。莫叹师王空一椁，穆陵遗事更堪悲。
东钱湖绝句·其二
作者：李堂
朝代：明
体裁：七言绝句

相公囊括宋山河，凿石穿云作补陀。若见厓山还好景，慈元宫殿碧嵯峨。
东钱湖绝句·其四
作者：李堂
朝代：明
体裁：七言绝句

梵王宫殿七浮图，殿趾层层漫绿芜。幸有老松人不剪，满林落日正啼乌。
南行歌
作者：李堂
朝代：明
体裁：古风

劝君莫唱南行歌，幽夕闻歌更呜咽。潞河锦缆指天津，载满鱼盐沽海竭。田亩樵苏屋宇薪，千里帆樯宫府列。所司贡献立程规，器皿厨珍惩莽裂。触禁愆期条例新，入金赎罪可即雪。乘时行令玩物华，弋猎遨嬉忘岁月。守卫鞕驱抚按趋，齐鲁淮阳势如爇。长江天堑布龙舟，平履金山登巀嵲。瓜步千官戎服鲜，驾近留都咸伏谒。六军万骑塞闾阎，随处观风矜琐屑。剧戏抢攘法从先，入城百技喧旧阙。宣传苗狩起钟山，麋鹿潜踪鸟避节。龙江彩绮斗划船，角撼金钲鼓挝羯。网罟星罗玄武湖，浪说吞舟鱼可截。甲胄跻攀牛首游，士马舆尸触炎热。长干兵器动哀鸣，晋石讹言自消灭。皇朝景命比天齐，杞国何须泪垂血。翠华归驭忽倦勤，导俑群奸膏斧钺。山陵北拱眼成枯，贞白臣心何处揭。
堇山庄杂咏·其一
作者：李堂
朝代：明
体裁：五言律诗

懒步出柴扉，心情与世违。偶逢樵父语，渐觉故人稀。窗启流萤乱，梁空乳燕归。游仙空有梦，骸骨本来非。
堇山庄杂咏·其三
作者：李堂
朝代：明
体裁：五言律诗

步觉行云缓，人惊白发新。水声宜入夜，树老不禁春。欲与山为主，还留月送宾。终南非捷径，何处不容身。
堇山庄杂咏·其二
作者：李堂
朝代：明
体裁：五言律诗

红叶乱纷纷，秋光到小村。莫怜蒲柳脆，幸与菊松存。猿狖饕山果，牛羊恋荜门。石床凉不寐，流水激篱根。
堇山庄杂咏·其四
作者：李堂
朝代：明
体裁：五言律诗

薜荔隐山家，层峦入径斜。著书人未老，习静思无涯。雨意收黄雾，云容暖白沙。课耕询税额，欲免吏如麻。
夏日游翠山寺寻张即之秘阁遗事
作者：李堂
朝代：明
体裁：五言律诗

五月桃源路，山深不见花。绿肥梅荐玉，黄实蔓垂瓜。磴伏云根断，溪长鸟道赊。梵宫天设险，僧饭熟胡麻。
山庄谩兴
作者：李堂
朝代：明
体裁：七言律诗

轻风吹袂步晴堤，晓树拖岚路欲迷。茅屋可容溪月小，钓船不碍石桥低。原田布谷催春草，篱落炊烟报午鸡。寂莫逋仙千载后，何人真隐上新题。
拟古·其一
作者：李堂
朝代：明
体裁：古风

谪龙乖雨令，荐雷失帝威。蟆藏月乃食，蜃毒星掩辉。颠风坤噎气，击雹物遭痱。兽惊岳摇震，鲸奔海沸飞。触山天维缺，射日阳光微。谁为咎沴气，感召随化机。王祯百灵顺，咸若彝典徽。忧怀叹杞国，何事独沾衣。
拟古·其二
作者：李堂
朝代：明
体裁：古风

蝜蝂亦微虫，贪心若不足。金驮欲聚陵，黍登愿弥谷。宁知稊米躯，一芥巳盈腹。不鉴海贾愚，腰缠竟沉覆。亦如紫峰驼，脊负驰冈陆。千金输阿谁，终为翠釜肉。吁嗟激水鹏，海运风云逐。扶摇九万程，翼巨不容粟。
拟古送仪部杨君谦致仕归东吴
作者：李堂
朝代：明
体裁：古风

朔风吹华发，驱车出都门。雪消原野润，爽肃无尘昏。行行望吴会，白云依远村。俯怜丘壑姿，仰衔海岳恩。身完道乃立，志适理斯存。达人会有见，耿耿胡具论。
春夜听雨志喜
作者：李堂
朝代：明
体裁：五言律诗

为悉灌园情，挑灯听雨声。四郊春雨足，一枕夜堂清。红忆花如染，青怜树欲晴。明朝南郭外，沙软马蹄轻。
正德丁卯冬以府丞应召寓德州永庆寺奉寄仁仲家兄商决去就之怀用苏集韵·其一
作者：李堂
朝代：明
体裁：七言律诗

江湖踪迹叹参商，梦入明光觅旧行。自笑天涯身未稳，何如林下日还长。三间白屋书充栋，十亩红粳业在乡。独坐客窗风雨急，无由缩地卜行藏。
正德丁卯冬以府丞应召寓德州永庆寺奉寄仁仲家兄商决去就之怀用苏集韵·其二
作者：李堂
朝代：明
体裁：七言律诗

客中怀抱几回开，心事都凭雁往来。当路有岐应惜往，畏途知止合怜才。正愁门外尘封睫，且觅床头酒晕腮。千里鄮江晴涨绿，几时荡桨亦奇哉。
武基道中
作者：李堂
朝代：明
体裁：五言律诗

野馆夹通津，看花驻马频。暖风回宿麦，甘雨及残春。雀乳群相咏，莺雏语未真。亦知归路晚，诗景苦留人。
汉宫春·题美人画轴
作者：李堂
朝代：明

月减梅妆，又春深燕雏，双飞帘幕。惊啼梦醒，懒动秋千彩索。危楼欲上，奈腰围、瘦来非昨。凝伫久，广寒宫殿，微闻数声瑶鹤。伊人惯寻欢乐。正骄驰玉勒，笑搴珠箔。谁怜眉翠远岫，遥岑映着。苍苔绿润，雨初晴、闲阶步却。添新恨、蹊成桃李，敛黛对人依约。
汉宫春·题美人画轴
作者：李堂
朝代：明
体裁：词

月减梅妆，又春深燕雏，双飞帘幕。惊啼梦醒，懒动秋千彩索。危楼欲上，奈腰围、瘦来非昨。凝伫久，广寒宫殿，微闻数声瑶鹤。伊人惯寻欢乐。正骄驰玉勒，笑搴珠箔。谁怜眉翠远岫，遥岑映著。苍苔绿润，雨初晴、闲阶步却。添新恨、蹊成桃李，敛黛对人依约。
溪山春暮呈魏云松先生
作者：李堂
朝代：明
体裁：七言律诗

閒坐溪头看落霞，飞来片片点晴沙。春归不了莺花梦，节去还留燕子家。稚女攀桑收野茧，老人烧竹焙山茶。小堂面面流寒玉，风景依稀似若耶。
甬江·其一
作者：李堂
朝代：明
体裁：五言律诗

出郭偶乘风，天终吾道东。醒心还愧影，谢事每书空。水鸟依人白，江花信意红。馀年诗谱在，寂莫酒杯中。
甬江·其二
作者：李堂
朝代：明
体裁：五言律诗

江柳愧先秋，风光即柳州。潮声疑旧雨，暝色弄新愁。独喜天青眼，人惊浪白头。微阳方布暖，莫遣瘴云浮。
病起
作者：李堂
朝代：明
体裁：五言律诗

久静成枯石，栽松记鹤年。旧遗非草芥，时辈见曾玄。井泥泉乖雨，风高爵避鹯。椰榆人鬼梦，凡骨本非仙。
登天封塔·其一
作者：李堂
朝代：明
体裁：五言律诗

瑶空露玉簪，试脚上危尖。日近光摇幌，岚清翠入檐。天风凉飒飒，花雨晚纤纤。笑指云霄逼，星辰手可拈。
登天封塔·其二
作者：李堂
朝代：明
体裁：五言律诗

风暖正云閒，危栏怯近攀。眼中分世界，鸟外列江山。南斗云霄上，东溟浩渺间。乘槎馀逸兴，高处不愁寒。
秋江漫兴
作者：李堂
朝代：明
体裁：七言律诗

凉风一夜发东溟，庭叶声催客鬓星。露重更怜秋月白，烟轻倍见海天青。乔松积岁期成珀，老鹤长鸣忽堕翎。过眼风华何足问，谩临池面数浮萍。
重游天童和同行王侍御韵
作者：李堂
朝代：明
体裁：七言律诗

长风十里散云围，登尽危峰思欲飞。路夹青山天有障，林飘红叶鸟无衣。玲珑石应千岩响，太白冈通一线微。幽谷惊传骢马使，不妨老稚款柴扉。
题家藏堇山庄小景图歌
作者：李堂
朝代：明
体裁：古风

四明四面山列屏，佛头螺髻咸献形。直与扶桑接天尽，远妆近抹千里青。堇山居士眼何小，甘倚一拳藏拙老。赤堇原分乌喙名，岂不惭芝愧瑶草。拙翁闻笑但低头，腐朽未许污冈丘。秦汉因兹起封邑，敢与岩壑论春秋。适然先世遗薄田，结屋可望山之颠。课农乘兴即长往，安流五里归放船。半生京宦淹南北，曾假丹青寓心目。赐还骸骨又几年，今日山庄悬此幅。看来不辨山与图，晴峰润墨争模糊。溪籁松簧送繁奏，此身如在冰玉壶。烹鲜开酿香满屋，醉眼呈书信口读。心期粒饱秋日黄，更愿桑垂春雨绿。庄前晓霁岚雾消，堇山桥去不断桥。直向天童跻太白，东寻玉几攀金鳌。沙溪庵吊深宁墓，史相大坟僧闯户。采得灵峰方竹筇，赵陵几冢榛迷路。探奇欲再力不胜，阖门坐听山鸟鸣。欲示儿童假图景，回江远溯溟渤清。
十月一日舟次吉水
作者：李士允
朝代：明

沙迥连云白，江清荡水文。鸥行一镜转，猿啸四山闻。闽楚风遥接，秋冬气乍分。愁心与落叶，天外共纷纷。
晚过刘中丞园
作者：李士允
朝代：明
体裁：五言律诗

暝色延春径，烟光启夜关。绿深裴相野，香满白公山。银烛回花底，金壶侍竹间。不妨山简马，乘醉月中还。
秋日与施生言别
作者：李士允
朝代：明

斗酒一为别，携琴何处归。雨催花早放，人与雁同飞。节序侵吹帽，风霜未授衣。离人如落叶，日见故林稀。
送施生还泗
作者：李士允
朝代：明

梁孝台前花正飞，玉壶携酒送将归。游丝满路留春色，不向离筵罥客衣。
送皇甫氏谪黄州
作者：李士允
朝代：明

直道如君复远流，十年天上少同游。圣恩信是过文帝，迁客由来得楚州。吊古有时寻赤壁，采芳终日对沧洲。那堪迟暮番为别，木落江寒望去舟。
闻雁篇
作者：李士允
朝代：明

秋思人间正纷纷，秋声天外忽惊闻。情类断猿悲落月，响如离鹤怨愁云。怜渠南北无宁翼，天隅海曲传消息。别去终期得再逢，归来颇似曾相识。别去归来道路难，何如凡羽一枝安。金河阵发声声急，玉塞书回字字寒。苍梧白云秋色远，洞庭潇湘木叶晚。风绪遥抟度岭轻，烟罗不避冲波险。几度心惊岁序更，几人肠断月华清。二毛听切潘郎感，九辩哀催宋玉成。暮砧乱鸣何太苦，羌笛相和倍凄楚。顾影爰思泽中集，旋音应到衡阳阻。越王台畔鹧鸪飞，蜀帝魂依杜宇归。度月万山挥别泪，随风千里促寒衣。忆在长安怜塌翮，同闻曾和同声客。摇落深增白发悲，沉吟忍对清秋迫。望乡今日幸归来，忧国何年抱始开。青女降霜偏引恨，素娥乘月重衔哀。君不见苏武使胡持汉节，李陵对泣衣沾血。丹心长望灞陵云，白羽遥飞上林雪。又不见昭君出塞抱琵琶，托心明月对龙沙。愿附遐征还汉阙，空将清泪滴胡笳。别有放臣并怨女，别有怀人兼别侣。音传顿使梦惊秋，影落能教泪如雨。却怜中路忽分翔，悲鸣憔悴不成行。寄言霄汉冥冥者，莫向风波觅稻粱。
雁塔瑶簪
作者：李士安
朝代：明

花树似簪山，晴香高惹步。纵有五湖来，不浮孤影去。
怀仙志
作者：李士悦
朝代：明

一朝闻信息，尽日念成痴。世有不平事，花无长艳时。昏沉人鬼路，凄断死生期。瘗玉谁同恨，怜才心独悲。
江行即事
作者：李士标
朝代：明
体裁：七言律诗

渚鸥一一泛春声，江面烟消万里平。花月故临扬子渡，布帆无恙润州城。苍茫晓色迷鸿雁，欸乃歌声怨杜蘅。放眼在愁烟水阔，乱山天际忽纵横。
寺桥晚眺
作者：李士涟
朝代：明

玲珑柏翠隐禅家，断续钟声送落花。石路疑从趺坐尽，烛光解道暗衢华。槛边树卧皈依水，涧侧林深半染霞。莫谓山中生色少，白云岫出满天涯。
那山夜宿
作者：李士涟
朝代：明

谁向招提游，松风半榻收。灯燃千古暗，法转一轮秋。云影窗前白，月光枕畔幽。轮回知孰是，蕉鹿梦悠悠。
阴那山吟
作者：李士涟
朝代：明

云里青山山里僧，曾闻梵语送钟声。迎风柏叶时吹面，落涧松花半点缨。金界香浮空鹤舞，钵池月浸碧荷新。何当共吸菩提露，合作西来一味清。
元夕阴雨偶成次陈园公枢部韵
作者：李士淳
朝代：明

举酒招明月，清辉若渺茫。烛烧残夜泪，风送隔墙香。长袖偏工舞，高谈最易狂。荒田堪种秫，谁复问津梁。
别墅访僧
作者：李士淳
朝代：明

竹院逢僧坐石床，风幡论罢日初长。泉声不似人间语，疑是楞严第一章。
大歇石
作者：李士淳
朝代：明

古木阴中说涅槃，点头尔亦解参禅。仙僧趺坐无尘想，何用枕流洗碧泉。
寿山仙迹
作者：李士淳
朝代：明

鞭石成羊迹已仙，奔牛印石事其然。丹房寂历人千载，塔影孤清月一圆。云里笙簧天上曲，风前缭绕座中烟。曾从慧远成三笑，二十年来岸谷迁。
小歇石
作者：李士淳
朝代：明

铁桥过去便桃源，石上桃花不记年。寄语中原车马客，风尘暂此一停鞭。
己亥中秋偕社中诸子登元魁塔会被饮文昌阁笙歌备奏群英咸集赋以纪之
作者：李士淳
朝代：明

临流高阁塔崔嵬，秋色澄清嘉宴开。时序催人惊叶落，江风度曲送觞来。新亭入目思千缕，往事萦心肠九回。留得东山片石在，川陵姓字应同胎。塔倚层崖一望嵬，登临竟日笑颜开。舟浮碧水孤帆远，筵对青山秋色来。爽籁徐鸣鱼出听，夕阳几处鸟飞回。曾闻作赋男儿事，好向山灵乞异胎。振衣千仞莫辞嵬，一日登临万象开。山水有灵生我辈，英雄何事借才来。高歌一曲行云遏，斗酒百篇天籁回。赤壁当年前后赋，苏公应信是仙胎。山穷绝顶已崔嵬，更向峰头七级开。乍见彩云浮塔去，忽闻清磬送音来。樽中有酒英辞醉，座上行歌能几回。今夕月明须共赏，休贪睡梦负灵胎。一度登山一崔嵬，清樽共酌好怀开。南山秀色喜长在，北阙征书莫再来。鸟向枝头呼友至，风从松里送声回。寻常悟得庄周梦，蝴蝶亦能化夙胎。怀人昔自陟崔嵬，好把金罍对客开。丹凤休教从北至，孤鸿今已望南来。白云黄鹄经千载，明月中秋岁一回。丘壑无营堪适意，林泉到处是仙胎。东山何处最崔嵬，片石峰头眼界开。地僻幸无尘客到，罍空喜有酒人来。衰年每感逢秋至，快饮何妨戴月回。我欲从游赤松后，丹炉几转许成胎。宝塔成功千载嵬，重游旧地斗山开。昔年朋辈半摇落，此日俊英尽后来。往事升沈蕉鹿梦，当场歌舞雪风回。从心七十宣尼事，杯酒聊将洗俗胎。泰山登后数谁嵬，童冠偕游今再开。鱼鸟何尝无道在，川流应是有神来。六爻变化呈龙马，七级高卑比赐回。欲识尼翁真面目，秋阳江汉总同胎。唐虞事业已崔嵬，直到尼翁又复开。鲁论编成悲凤去，春秋著就泣麟来。东山在望隐犹见，泗水流长逝不回。莫负吾师提命意，圣凡歧路始投胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其一
作者：李士淳
朝代：明

临流高阁塔崔嵬，秋色澄清嘉宴开。时序催人惊叶落，江风度曲送觞来。新亭入目思千缕，往事萦心肠九回。留得东山片石在，川陵姓字应同胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其七
作者：李士淳
朝代：明

东山何处最崔嵬，片石峰头眼界开。地僻幸无尘客到，罍空喜有酒人来。衰年每感逢秋至，快饮何妨戴月回。我欲从游赤松后，丹炉几转许成胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其三
作者：李士淳
朝代：明

振衣千仞莫辞嵬，一日登临万象开。山水有灵生我辈，英雄何事借才来。高歌一曲行云遏，斗酒百篇天籁回。赤壁当年前后赋，苏公应信是仙胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其九
作者：李士淳
朝代：明

泰山登后数谁嵬，童冠偕游今再开。鱼鸟何尝无道在，川流应是有神来。六爻变化呈龙马，七级高卑比赐回。欲识尼翁真面目，秋阳江汉总同胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其二
作者：李士淳
朝代：明

塔倚层崖一望嵬，登临竟日笑颜开。舟浮碧水孤帆远，筵对青山秋色来。爽籁徐鸣鱼出听，夕阳几处鸟飞回。曾闻作赋男儿事，好向山灵乞异胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其五
作者：李士淳
朝代：明

一度登山一崔嵬，清樽共酌好怀开。南山秀色喜长在，北阙征书莫再来。鸟向枝头呼友至，风从松里送声回。寻常悟得庄周梦，蝴蝶亦能化夙胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其八
作者：李士淳
朝代：明

宝塔成功千载嵬，重游旧地斗山开。昔年朋辈半摇落，此日俊英尽后来。往事升沈蕉鹿梦，当场歌舞雪风回。从心七十宣尼事，杯酒聊将洗俗胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其六
作者：李士淳
朝代：明

怀人昔自陟崔嵬，好把金罍对客开。丹凤休教从北至，孤鸿今已望南来。白云黄鹄经千载，明月中秋岁一回。丘壑无营堪适意，林泉到处是仙胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其十
作者：李士淳
朝代：明

唐虞事业已崔嵬，直到尼翁又复开。鲁论编成悲凤去，春秋著就泣麟来。东山在望隐犹见，泗水流长逝不回。莫负吾师提命意，圣凡歧路始投胎。
己亥中秋偕社中诸子登元魁塔会被饮文昌阁笙歌备奏群英咸集赋以纪之·其四
作者：李士淳
朝代：明

山穷绝顶已崔嵬，更向峰头七级开。乍见彩云浮塔去，忽闻清磬送音来。樽中有酒英辞醉，座上行歌能几回。今夕月明须共赏，休贪睡梦负灵胎。
庚子偕大岁和尚与傅司马等重登元魁塔文昌阁再赋十律
作者：李士淳
朝代：明

去去来来年复年，中天玉兔又重圆。寒潭秋水浑如旧，对户青山不似前。筇杖扶僧从顶下，游船载酒放歌还。相逢莫问沧桑事，两度登临岁月迁。老将至矣弗知年，愤乐循环何日圆。洙泗源流惭后觉，函关气候喜如前。高僧策杖勤提喝，舟子讴歌迭往还。江上曲终人不见，蒹葭白露望中迁。乾坤缺憾属何年，喜见中秋月镜圆。曲奏高山人定后，盟推词坫我居前。风生塔阁看云起，时照斜阳载酒还。偶向层楼穷睇盼，江河景象半移迁。友逢同气意忘年，又值今秋皓魄圆。万仞登山休落后，千秋传业好争前。共看曲水流觞去，渐见夕阳引鸟还。此夕天开千古眼，江河大地一时迁。宝塔功成三十年，登临二度月重圆。同游胜友欣居后，独任仔肩爱在前。司马谈文频进酒，老僧说法更忘还。小孙绕膝能成对，此日德星坐次迁。盟心建塔自童年，天意从人到底圆。舂米经宵资内助，募金到处祷神前。中途力竭频呼癸，第后成功奏凯还。应信君恩留岭海，岘碑千载弗移迁。公车留滞已多年，卞璧逢时镜复圆。雌守何妨居众后，功成毕竟伏天前。丹头九转迎仙至，文笔七层得宝还。寄语后来诸俊杰，河山共證莫言迁。五龙间业未逢年，铁砚磨穿几缺圆。诚意关头寻锁钥，鸡鸣气候著鞭前。补天有志炼神石，造塔功完得大还。自信寸心堪贯日，愚公言下看山迁。子房辟谷志延年，我亦从游功未圆。将入天台寻石路，先登峰顶望关前。逢僧竹院谈空色，度曲宾筵听往还。身寄烟霞星斗近，达人观化任推迁。青牛去后几千年，紫气东来今再圆。笔彩空中分造化，云峰象外剖天前。松风瑟瑟和笙奏，川月弯弯依水还。一片闲心同野鹤，静观陵谷任移迁。
庚子偕大岁和尚与傅司马等重登元魁塔文昌阁再赋十律·其一
作者：李士淳
朝代：明

去去来来年复年，中天玉兔又重圆。寒潭秋水浑如旧，对户青山不似前。筇杖扶僧从顶下，游船载酒放歌还。相逢莫问沧桑事，两度登临岁月迁。
庚子偕大岁和尚与傅司马等重登元魁塔文昌阁再赋十律·其七
作者：李士淳
朝代：明

公车留滞已多年，卞璧逢时镜复圆。雌守何妨居众后，功成毕竟伏天前。丹头九转迎仙至，文笔七层得宝还。寄语后来诸俊杰，河山共證莫言迁。
庚子偕大岁和尚与傅司马等重登元魁塔文昌阁再赋十律·其三
作者：李士淳
朝代：明

乾坤缺憾属何年，喜见中秋月镜圆。曲奏高山人定后，盟推词坫我居前。风生塔阁看云起，时照斜阳载酒还。偶向层楼穷睇盼，江河景象半移迁。
庚子偕大岁和尚与傅司马等重登元魁塔文昌阁再赋十律·其九
作者：李士淳
朝代：明

子房辟谷志延年，我亦从游功未圆。将入天台寻石路，先登峰顶望关前。逢僧竹院谈空色，度曲宾筵听往还。身寄烟霞星斗近，达人观化任推迁。
庚子偕大岁和尚与傅司马等重登元魁塔文昌阁再赋十律·其二
作者：李士淳
朝代：明

老将至矣弗知年，愤乐循环何日圆。洙泗源流惭后觉，函关气候喜如前。高僧策杖勤提喝，舟子讴歌迭往还。江上曲终人不见，蒹葭白露望中迁。
庚子偕大岁和尚与傅司马等重登元魁塔文昌阁再赋十律·其五
作者：李士淳
朝代：明

宝塔功成三十年，登临二度月重圆。同游胜友欣居后，独任仔肩爱在前。司马谈文频进酒，老僧说法更忘还。小孙绕膝能成对，此日德星坐次迁。
庚子偕大岁和尚与傅司马等重登元魁塔文昌阁再赋十律·其八
作者：李士淳
朝代：明

五龙间业未逢年，铁砚磨穿几缺圆。诚意关头寻锁钥，鸡鸣气候著鞭前。补天有志炼神石，造塔功完得大还。自信寸心堪贯日，愚公言下看山迁。
庚子偕大岁和尚与傅司马等重登元魁塔文昌阁再赋十律·其六
作者：李士淳
朝代：明

盟心建塔自童年，天意从人到底圆。舂米经宵资内助，募金到处祷神前。中途力竭频呼癸，第后成功奏凯还。应信君恩留岭海，岘碑千载弗移迁。
庚子偕大岁和尚与傅司马等重登元魁塔文昌阁再赋十律·其十
作者：李士淳
朝代：明

青牛去后几千年，紫气东来今再圆。笔彩空中分造化，云峰象外剖天前。松风瑟瑟和笙奏，川月弯弯依水还。一片闲心同野鹤，静观陵谷任移迁。
庚子偕大岁和尚与傅司马等重登元魁塔文昌阁再赋十律·其四
作者：李士淳
朝代：明

友逢同气意忘年，又值今秋皓魄圆。万仞登山休落后，千秋传业好争前。共看曲水流觞去，渐见夕阳引鸟还。此夕天开千古眼，江河大地一时迁。
月夜山中感兴
作者：李士淳
朝代：明

坐稳蒲团一事无，上方月色出扶疏。老僧偏有南楼兴，笑指峰头玩玉壶。山寺钟声送夕阳，引来月色到东廊。三更梦断觅残蝶，花影重重上短墙。
月夜山中感兴·其一
作者：李士淳
朝代：明

坐稳蒲团一事无，上方月色出扶疏。老僧偏有南楼兴，笑指峰头玩玉壶。
月夜山中感兴·其二
作者：李士淳
朝代：明

山寺钟声送夕阳，引来月色到东廊。三更梦断觅残蝶，花影重重上短墙。
朋山龙潭
作者：李士淳
朝代：明

沧海盈虚几度更，青山姓字有朋名。云来远岫千岩秀，日出层崖万壑晴。积水成潭时作雨，依松辟谷静闻声。何年得遇羽衣者，夜半峰头吹玉笙。
棋磐石
作者：李士淳
朝代：明

数着分明一局残，仙人曾此暂消閒。山僧不解盘中意，横卧苔矶听涧泉。
秋日冒雨至圣寿寺僧款予斋饭因赋
作者：李士淳
朝代：明

千山云树昼茫茫，为爱幽期觅上方。钟隐峰头知塔远，水潺涧底识源长。行来雨色连襟湿，坐久炉烟入袖香。报道禅房斋饭熟，閒将食棹论沧桑。
程处士祠
作者：李士淳
朝代：明

我生处士里，酌水知源长。往事成千古，高名噪一方。祠堂新卜筑，俎豆旧馨香。无限相思意，东湖水正泱。
读书粲花别墅
作者：李士淳
朝代：明

山深大古日偏长，闭户萧无与世忘。蘅然幽林无俗韵，云霞绝壁悟文章。诗成晚唱闻樵径，琴罢流泉响石床。夜半却惊魑魅走，书声彻谷振琅琅。
钓矶石
作者：李士淳
朝代：明

青苔点石班鳞鳞，閒把钓竿坐水滨。莫遣飞熊入帝梦，磻溪深处好安身。
阴那灵雨
作者：李士淳
朝代：明

五指峰前白鹤旋，空中锡卓祖居先。桥横曲涧三株树，路入曹溪一洞天。听法缘深禽解语，住山岁久俗如禅。甘霖愧负苍生望，灵雨分膏且插田。
入阴那山
作者：李士濂
朝代：明

别来忆六载，重入叩禅扉。林茂鸟声好，谷幽人迹稀。登峰堪掬日，浴涧胜寻沂。清可一泓注，末流何自歧。谈玄与诋佛，臧谷辩谁迷。若问菩提偈，空山叶落时。
再入那山读书
作者：李士灏
朝代：明

旧客重来古刹林，柏条飞帚拂尘襟。泻泉风送晴还雨，密树云栖昼亦阴。迹印苔痕知鹿过，鉴开萍孔识鱼沉。石床坐久僧归院，更看蒲团与论心。
题柏
作者：李士灏
朝代：明

古柏菁葱几度春，风摇小叶学挥云。携团坐爱深林稳，赢得飞花乱点文。
阴那灵雨
作者：李士长
朝代：明

古刹岧峣翠巘重，飞湮挟雨锁芙蓉。云柯忽动千峰梵，石鏬争鸣万壑钟。禅磬数声清客梦，佛灯孤照印空宗。胜游休讶山灵妒，簇簇膏□到处逢。
五色泉
作者：李大方
朝代：明
体裁：七言律诗

若道源泉与众同，谁将五彩濯春风。日华呈瑞馀光外，凤羽来仪倒座中。柱石润分湘水底，桃花流出武陵东。祗因此地山川气，解与昆崙脉络通。
墓松既成有感书事
作者：李大椿
朝代：明

镜中双鬓已成霜，暗数流年七十强。得遂买山终老计，种来松树过人长。
夏日多病有怀夫婿
作者：李大纯
朝代：明

几欲为文袪病魔，其如愁极病增多。暖风却怪掀帘箔，凉月何心到芰荷。只以一灯甘寂寞，故令双鬓乱婆娑。梦魂若报行人至，惊醒东邻《子夜歌》。
宫词
作者：李大纯
朝代：明

蛾眉二八绝堪怜，闭却深宫不见天。春去春来都莫问，只凭寒暑定流年。
郎君游闽拟以是日登陆风雨大作心甚忧之
作者：李大纯
朝代：明

怜君今日渡仙霞，雨骤风狂遍落花。此地应无故人在，行囊知到阿谁家？
次和
作者：李天培
朝代：明

凌霄一塔海天浮，景耀清波彻古州。帝子临风兴佛教，仙人燃火到书楼。每惊笔阵摇山岳，几度龙光射斗牛。曾道开元元末出，汀洲好谶为谁留。
峡山飞来寺
作者：李奇标
朝代：明

维舟峡山寺，乘兴陟高岑。四野风烟迥，千岩古木阴。清泉分别涧，幽竹坐鸣琴。上界人稀到，惟闻钟磬音。
山居
作者：李奇玉
朝代：明
体裁：七言绝句

方花础润气氤氲，静对薰炉柏子焚。夜半雨声新水涨，枕边流出一溪云。
潭柘寺读书
作者：李奇玉
朝代：明
体裁：古风

读书潭柘巅，身在白云里。开轩豁远眸，风瀑洗心耳。古木挂青蛇，云是二龙子。下方钟磬馀，僧寮各栖止。山童剔残灯，扫叶烹泉水。阒然群籁寂，明月射窗几。
过京口
作者：李奇玉
朝代：明
体裁：七言律诗

萧条书剑下关河，芳草萋萋客里过。原上莺花三月暮，天涯愁病一身多。海门帆影移丹嶂，山寺钟声到绿萝。入望自知乡国近，那堪斜日听渔歌。
与客游北山偶过普福寺寻葛洪丹井
作者：李奎
朝代：明

古寺随缘到，云霞晚自闲。僧房开竹里，仙路入花间。斜日明秋水，薄烟凝暮山。偶探勾漏迹，惆怅欲忘还。
古柏行
作者：李奎
朝代：明

虞山古柏几千岁，根盘节错罗星文。灵气常悬白日雨，疏枝乱洒青天云。霜柯露干了不识，半是苍苔半成石。石上犹存古镜光，青萍未拭芙蓉色。我来八月秋气浓，月明满地蟠虬龙。赤脚大叫不忍去，长风吹落虞山钟。天生异物讵可测，呵护常闻鬼神泣。岩壑宁教无此材，岁寒然后知松柏。
咏湖上新柳
作者：李奎
朝代：明

依依弱柳不胜春，袅袅垂条向水滨。奈可轻盈愁少妇，岂堪攀折赠离人。烟消翡翠眠初起，风折鸦黄舞乍新。犹喜芳心未成絮，肯将眉黛向人颦。
拜婺源文公祠
作者：李奎
朝代：明

天肇文明赞治平，万年宗主赖先生。
经穷六籍开来学，道继诸儒集大成。
祠枕星源青嶂合，亭临虹井彩云横。
乘骢远谒逢秋祀，瞻拜偏兴景仰情。
游天竺寺有怀谢康乐
作者：李奎
朝代：明

秋光澹岩岫，入谷闻晨钟。白云嵌紫芝，峰朵开芙蓉。林香昼自结，夹道罗长松。沙广草烟薄，溪深花露浓。梵岭郁飞鹫，咒潭降毒龙。闲禽互交语，道侣时相从。久矣悟空寂，斋心礼金容。精庐隐暮色，蔬食修珍供。还憩崖亭上，永怀高人踪。
湖上
作者：李奎
朝代：明

锦帐开桃岸，兰桡系柳津。鸟歌如劝酒，花笑欲留人。钟磬千山夕，楼台十里春。回看香雾里，罗绮六桥新。
西湖舟中
作者：李奎
朝代：明

春半出门春可怜，黄鹂隔岸啼春烟。垆头沽酒饮不醉，更向西湖呼酒船。葡萄荔枝酒色红，银缸金碗须臾空。但令一醉卧明月，莫使醒眼看春风。凤凰山头春草绿，金牛湖上花成簇。日落歌声水面来，画栏笑倚人如玉。
采药
作者：李奎
朝代：明
体裁：古风

山中宿雨过，岭上明霞赤。荷锄入南畦，药苗始堪摘。黄精种未锄，紫芝已盈尺。隔水望茅茨，还归煮白石。
阳春曲·三月江南春草芳
作者：李奎
朝代：明

三月江南春草芳，水边柳丝百尺长。流莺乍啭千金堰，紫燕双栖文杏梁。家家曲里调鹦鹉，处处箫声引凤凰。凤凰台上花争发，翡翠楼前鸟并翔。别有蓝桥通蕙渚，更怜斜狭接横塘。横塘女儿多艳妆，锦琴瑶瑟为谁张。能歌《白雪》留人醉，不管春阳断客肠。
得月楼十六夜看月
作者：李奕茂
朝代：明

此夜清光好，中秋昨已过。阴晴疑未卜，圆缺问如何？抱病难胜酒，伤怀且放歌。凭高迟赏玩，凉影入来多。
承沈禹图别驾招饮凭虚阁，即席次韵
作者：李奕茂
朝代：明

邂逅相携历旧游，倾怀一笑石城头。快题白雪悲今古，回首朱颜感去留。屐为屡登几敝齿，剑因久佩只馀缑。醉来倦倚凭虚阁，满眼山烟碧玉浮。
次叔父思亭原韵
作者：李奕茂
朝代：明

每从月朔涉芳园，雨露凄其对此轩。鸟绕深枝啼不定，梦依修竹泪偏翻。居遥曾莫馀三里，音隔那当是九原。共被贻谋犹未振，门庭偏愧雀罗喧。
灯下对紫薇
作者：李奕茂
朝代：明

高卧空山百感生，一番风雨倍伤情。孤灯寂寂谁相问，只有薇花照眼明。
登啸歌阁步叔父原韵
作者：李奕茂
朝代：明

四壁新题信穆如，凭高俯仰适鸢鱼。荷风暗递香生室，梧月光临水浸居。曲曲回栏工点缀，沈沈迂径且潇疏。若非胸臆藏丘壑，安得层层任展舒。
虚窗独步为昌仲叔赋
作者：李奕茂
朝代：明

觑破浮名不可凭，眼前何事足垂膺。兴来欲寄瓢为斝，老去无烦枝倩藤。盈几诗书堪尚友，偶群虚浪岂良朋。悠然独对闲中趣，日隐蓬窗懒逐蝇。
题唐仲言可赋亭
作者：李奕茂
朝代：明
体裁：古风

家庭夜静霜月高，孤城系析哀鸿号。长歌凄断白石裂，北风卷褐如锥刀。我生濩落困蓬荜，饭牛蹑屩宁辞劳。眼中年少尽得意，尘埃龌龊非吾曹。呜呼人生各有适，山林何处无由巢。
题唐仲言可赋亭
作者：李奕茂
朝代：明

家庭夜静霜月高，孤城系析哀鸿号。长歌凄断白石裂，北风卷褐如锥刀。我生濩落困蓬荜，饭牛蹑屩宁辞劳。眼中年少尽得意，尘埃龌龊非吾曹。鸣呼人生各有适，山林何处无由巢。
郊院别席
作者：李好闵
朝代：明
体裁：古风

西郊菡萏绿盈池，折得芳华赠别离。此去金台情不断，寸心真似藕中丝。
书目写就自题
作者：李如一
朝代：明

蠹简生平习，衰残展未完。藏书数万卷，留与子孙看。
仲弟习静东园构亭奉先慈志感一首
作者：李如一
朝代：明

圣善遗龛供小园，仲郎思永构层轩。偏惊蔚草心空切，欲卧冰鱼殇觉翻。今日怡颜惟雁塔，昔年留训在鸰原。栖身恨不依祠侧，吩咐司香莫过喧。
元旦次日
作者：李如一
朝代：明

雪片横飞日影随，阴晴错出使人疑。村中贲节纷纭过，门外酬劳步履崎。吟友既亡无伴侣，眇躬默坐悔迁移。书生夙习难抛弃，字得窗光便叫奇。
寿见复六十
作者：李如一
朝代：明

数载列冠裳，朱颜鬓未霜。门多长者辙，酒共少年场。有子能不朽，随兄尚雁行。百年行乐健，秋月药栏香。
新迁南庄，喜友人送菊，用李中麓次唐荆川咏菊韵二首
作者：李如一
朝代：明

松菊秋冬并历霜，重阳景物映松堂。数杯白堕吾供趣，几朵黄花人羡芳。老至可怜空见色，年高始信但闻香。英茎作供衰尤藉，花槁枝头枕未忘。老非壮盛貌愁霜，陶爱霜花啐霭堂。我未折腰因贱异，花侵啐面逞丛芳。重阳过后犹含蕊，五柳名存愈觉香。物为高人增市价。得称处士景难忘。
新迁南庄，喜友人送菊，用李中麓次唐荆川咏菊韵二首·其一
作者：李如一
朝代：明

松菊秋冬并历霜，重阳景物映松堂。数杯白堕吾供趣，几朵黄花人羡芳。老至可怜空见色，年高始信但闻香。英茎作供衰尤藉，花槁枝头枕未忘。
新迁南庄，喜友人送菊，用李中麓次唐荆川咏菊韵二首·其二
作者：李如一
朝代：明

老非壮盛貌愁霜，陶爱霜花啐霭堂。我未折腰因贱异，花侵啐面逞丛芳。重阳过后犹含蕊，五柳名存愈觉香。物为高人增市价。得称处士景难忘。
柬许伯清
作者：李如一
朝代：明

衰贫出口便纷纭，尘俗形骸懒谒君。梦寐当今子将子，骚坛月旦可容闻。
次昌仲弟喜雨一首
作者：李如一
朝代：明

迩来萧索不堪闻，笔砚虽疏尚未焚。幸得甘霖扶秀实，好留衰骨共芳群。食新屡饱无穷惠，吐故连收有韵文。桂树垂垂应伴月，可容豪兴席中分。
示孙辈
作者：李如一
朝代：明

五世辛勤诗礼庭，相传独此旧毡青。风云奋迅舒双翼，灯火沈酣醉一经。学语自宜壮岳置，援弓莫夺弈秋听。孝忠已有叔榜样，须作尔曹座右铭。
见复弟二月二十生作诗寿之
作者：李如一
朝代：明

初度春逢两度晴，晚年应学少年行。田园共乐贫长统，婚嫁粗完老尚平。何必洞天藏大酉，漫携斗酒祝长庚。谁云一日长乎尔，满世百花皆是兄。
喜门人见过
作者：李如榴
朝代：明

床头撩乱读残书，翠竹黄花伴索居。计拙不知吾道是，家贫偏与世情疏。坐深微雨清斋冷，看尽行云白昼虚。寂寞一区扬子宅，侯芭问字复何如。
挽弟
作者：李如榴
朝代：明

岁厄龙蛇哲士伤，向平何遽岳云翔。情随流水弦中咽，愁锁行云坠里忙。长夏有霜生枕簟，一春无梦到池塘。白杨衰草连天恨，风雨潇潇送夕阳。
赠邓虚舟参藩抗疏南还
作者：李如榴
朝代：明

为爱刚肠愿不违，洞庭归棹鸟争飞。此都总自分醒醉，吾道从来有是非。两袖清风尘外表，九畦兰气雨中馡。谢公欲结东山野，其奈苍生俱尔睎。
辛亥春日读书凤台社中此先君论文地也感而赋之
作者：李如榴
朝代：明

危亭百尺绝尘埃，兰砌花阴长绿苔。大地山河收一抹，小窗灯火罩层台。鹤归犹忆千年事，凤翥遥从万仞回。缥缈白云还想像，如闻笑语半空来。
閒亭晚眺
作者：李如榴
朝代：明

秋光浮素练，野色媚平芜。客醉看花笑，人閒听鹤呼。孤烟风欲断，残霭日犹扶。万里双鱼杳，乡心逐鹧鸪。
题丛桂长春图寿袁景庵
作者：李如榴
朝代：明

了却尘嚣问大还，寒花清昼自闲闲。苍颜不老霜前色，卧雪斋头亦小山。
贺圣节诗
作者：李子敏
朝代：明
体裁：七言律诗

九逵初日五云覃，虎拜彤庭百辟参。黼黻星辰璇极北，梯航玉帛越裳南。河清适际千年一，嵩寿齐呼万岁三。遐壤小臣陪舞兽，内尊偏荷主恩酣。
卧愚亭
作者：李孔修
朝代：明

带雨寻公到日西，野塘风景对君迷。便安亭下供吟咏，且爱花阴得杖藜。乐地焉知无洞府，淡心我亦住招提。百年意绪痴迷在，也未乾坤放眼低。
咏龙眼
作者：李孔修
朝代：明

封皮酿蜜水晶寒，入口香生露未乾。本与荔枝同一味，当时何不进长安。
游西樵
作者：李孔修
朝代：明

扶病涉江还上岭，寄情飞跃有高深。翠濛烟树微通路，红乱花枝正满林。禅语本无生处像，圣功元出静中心。暮春全好风坛在，明日堪来属杖寻。
西樵山
作者：李孔修
朝代：明

奇花不尽留春久，宿雨才收见月新。阁外淩云高去鸟，山中问道远游人。
贫居自述·其一
作者：李孔修
朝代：明

自述贫居百咏诗，衷情端不讳人知。阴阳消长非无日，穷富循环也有时。但把行藏安义命，莫将得失论男儿。挥毫吟咏人休笑，措语何须富丽词。
贫居自述·其一百
作者：李孔修
朝代：明
体裁：七言律诗

人皆做得好生涯，我独生涯做便差。二亩稻田留养鹤，数弓茆地尽栽花。弃将儒术修仙道，卖却耕牛买钓槎。更有两般真可笑，皮鞋无底屐无牙。
贫居自述·其一百一
作者：李孔修
朝代：明
体裁：七言律诗

欲钓无钱买钓舟，欲耕无剑买耕牛。诗书有味拈毫笔，富贵无缘弄酒筹。处世最宜高立志，无求何用放低头。只将贫索三千客，待到行藏十二秋。
贫居自述·其一百二
作者：李孔修
朝代：明
体裁：七言律诗

米债方酬酒债催，醉魂醒了又饥来。谁知野菜连天长，吩咐园花透夜开。未得真丹仍洗甑，岂堪佳景不衔杯。自家喜得无忧虑，金玉何愁漫作堆。
贫居自述·其七
作者：李孔修
朝代：明

年去年来不记年，天寒天暖总由天。心无事扰迟迟起，身怯衣单早早眠。酒可消愁多饮酒，钱能招祸少求钱。从来富贵天生定，何必区区为利牵。
贫居自述·其七十
作者：李孔修
朝代：明

静坐寒天甲乙更，梅花梢月一枝横。狂吟不觉诗生涩，纵饮何妨酒解醒。眼底尚明蝌蚪字，腹中常饱藿藜羹。穷人做出穷生活，小小渔舟带月撑。
贫居自述·其七十一
作者：李孔修
朝代：明

朔风凛凛捲茅茨，冷灶寒烟不自持。明月有情窥我榻，绿蓑常伴野人披。鼠无馀粒多啾唧，家欠陈仓没设施。喜得诗名千古重，一腔真乐少人知。
贫居自述·其七十七
作者：李孔修
朝代：明

穷乏终身岂怨天，英豪颠倒古皆然。曲肱夜枕曾称圣，陋巷朝居也许贤。丰世膏粱俭世学，淡吾口腹长吾年。床头金尽添颜色，何事区区日计钱。
贫居自述·其七十三
作者：李孔修
朝代：明

苜蓿蘋蘩各一端，采归留客共相欢。淡交有味情偏密，得意无肴酒易乾。破笠轻蓑浑不俗，空壶满坐也盘桓。殷勤送客门前去，取债催科又上门。
贫居自述·其七十九
作者：李孔修
朝代：明

耕读渔樵事不闲，山云水月趣何悭。于人懒写通名刺，安分何求点铁丹。麻缕囊箱家蓄积，藤萝篱竹屋遮栏。晨昏不绝茅茨火，烂煮园蔬当饭餐。
贫居自述·其七十二
作者：李孔修
朝代：明

心上忘机利欲休，任狂任醉任遨游。观书矮屋黄茅盖，把钓轻舟绿水浮。遮路万千条径竹，忘形三五个沙鸥。客来款待无鱼肉，共咬盘根老菜头。
贫居自述·其七十五
作者：李孔修
朝代：明

剩得黄齑满瓮储，养生谁不要赢馀。多因酒病仍耽酒，却为书穷反读书。醉醒尽为千古戏，荣枯都是一场虚。全凭山水供薪米，半作樵夫半作渔。
贫居自述·其七十八
作者：李孔修
朝代：明

敝庐不改旧家风，山色朝昏淡复浓。雨细池塘春草绿，更深茅屋夜灯红。酒将洞口桃花酿，米付滩头水碓舂。节次求贤丹诏下，何曾徵召老村翁。
贫居自述·其七十六
作者：李孔修
朝代：明

山居水石作芳邻，澹泊生涯活我贫。半世未除三件事，一身常作两般人。负薪踏破云霞片，把钓忘机鸥鹭亲。帘外日斜抛卷去，追寻野老作阳春。
贫居自述·其七十四
作者：李孔修
朝代：明

产业贫来欲变迁，安排出账卖书田。鱼缯却被猫勾破，米袋还遭鼠咬穿。汲汲要偿诗社债，区区欲办酒家钱。钓船刚值风波急，撑入芦花稳处眠。
贫居自述·其三
作者：李孔修
朝代：明

乐守清贫年过年，何须计较苦求钱。寒灰冷灶难留火，有米无柴惯断烟。沽酒旋教怀大放，摊书转觉兴悠然。浮生事业非无尽，怪底寒儒造化偏。
贫居自述·其三十
作者：李孔修
朝代：明

烟蓑雨笠胜华裾，运纵无通乐有馀。牵卧小床闲梦蝶，肯弹长铗漫歌鱼。莺花数被閒吟兴，风雨常欺破屋庐。天遣山林藏我拙，太平无事乐琴书。
贫居自述·其三十一
作者：李孔修
朝代：明

占得贫中第一贫，相应穷鬼是前身。多时放歇催诗句，经月空閒漉酒巾。齑粥清甘无限乐，天人生意一般春。白云留住狂吟迹，何处劳劳更问津。
贫居自述·其三十七
作者：李孔修
朝代：明

且放宽怀度日常，米钱短少著升量。菜根坚韧牙根健，水味清甘道味长。有地便宜栽药品，无田何用办钱粮。山中久住无人识，衣带云霞竹木香。
贫居自述·其三十三
作者：李孔修
朝代：明

自持清介过残年，半句何曾敢怨天。藜藿不充心见乐，缊袍无耻意悠然。歌吟总是宽怀句，得丧全归造化权。赖有骚坛豪迈客，清风明月到篱边。
贫居自述·其三十九
作者：李孔修
朝代：明

茅屋三间长薜萝，红尘虽少白云多。客嫌巷僻悭来驾，燕妒门低懒结窝。户外不妨题凤字，山中羞唱饭牛歌。人间雪月风花事，笑问狂夫占几何。
贫居自述·其三十二
作者：李孔修
朝代：明

一场春梦到邯郸，薄利轻名了性贪。载酒携诗谁厚意，吟风弄月我闲谭。情交似水何妨澹，世味如盐不厌咸。自笑近来吟骨瘦，烟花那得尽肩担。
贫居自述·其三十五
作者：李孔修
朝代：明

抱膝吁嗟叹世情，几人相与肯忘形。追随鸥鹭皆朋友，来往渔樵总弟兄。对客几回高议论，安贫非是小生成。纷纷意气轻肥马，双眼何曾幸识荆。
贫居自述·其三十八
作者：李孔修
朝代：明

穷同世上一般穷，乐与人间乐不同。挂树岩瓢明月浸，煮薇山灶白云封。见闻争似蛙居井，出处浑如鸟脱笼。鉴照自知年老迈，不愁头发变霜蓬。
贫居自述·其三十六
作者：李孔修
朝代：明

编茆筑室傍江皋，疏种垂杨密种桃。风月几曾嫌老土，莺花真是爱狂骚。全无计策千般拙，只有安贫一件高。眼底虽非杨子辈，何曾轻拔一条毛。
贫居自述·其三十四
作者：李孔修
朝代：明

古来贤哲尚遭贫，况我疏慵懒散人。未解空心忘利禄，也能随分度朝晨。每逢冬至身加苦，只到春来气渐伸。惟我拳拳遵圣训，斯文同轨行同伦。
贫居自述·其九
作者：李孔修
朝代：明

架上诗书壁上琴，孔门心法伯牙音。身閒每喜青山趣，人老何妨白发侵。蓑笠便随行处乐，风花何用苦求寻。柴门寂寂堪罗雀，词赋驰名翰墨林。
贫居自述·其九十
作者：李孔修
朝代：明

吩咐山妻快煮茶，儿师今日到吾家。煮升白米粗粘饭，摘碗青藤嫩水瓜。满满一盘开口蚬，弯弯几只带须虾。我家一向无鱼肉，淡淡齑盐度岁华。
贫居自述·其九十一
作者：李孔修
朝代：明

市远家贫岁又荒，无鱼无肉只家常。青藤绿菜羹犹滑，赤米花粘饭颇香。几句诗吟明月下，三杯酒酌短篱旁。明朝饭后江潮长，不敢留君顺水航。
贫居自述·其九十七
作者：李孔修
朝代：明

无欲无忧且自然，草堂痴梦破青毡。看来是是非非事，挨过平平淡淡年。每在一园随意饮，何愁万贯少腰缠。古稀谁道为高寿，才向羲皇一觉眠。
贫居自述·其九十三
作者：李孔修
朝代：明

此贫贫得甚非常，三日曾无两日粮。每借鸢鱼看道限，惯吞风月饱诗肠。草遮幽径长连翠，花绕疏篱不断香。喜得近来风味好，绿衣新笋紫芽姜。
贫居自述·其九十九
作者：李孔修
朝代：明

休道贫居不称情，从来天道有枯荣。结窝须要求安乐，履道还应向坦平。无纸少题诗数首，有钱多籴米三升。等閒步入三清观，坐上边头凑四清。
贫居自述·其九十二
作者：李孔修
朝代：明

甘受寒酸到白头，懒无心事谒王侯。非因酒瘦因诗瘦，不为贫忧为道忧。笋蕨杯盘供野饷，溪山花鸟壮狂游。时人莫笑无生活，几树垂杨一钓舟。
贫居自述·其九十五
作者：李孔修
朝代：明

得丧穷通我自知，安贫乐道是男儿。沙明水碧堪供钓，云白山青可赋诗。閒与山僧同采药，兴随野老共观棋。相逢燕市胡姬酒，便是狂夫得意时。
贫居自述·其九十八
作者：李孔修
朝代：明

一个茅庐四壁穿，混邀风月入吟边。行藏若使都由我，穷达何劳更问天。汉武岂无延寿药，邓通非少禦穷钱。夙兴夜寐浑无补，高枕安然且晏眠。
贫居自述·其九十六
作者：李孔修
朝代：明

养拙林间不出门，晓窥书史夜窥园。敝裘一饮堪冲雪，破屋三间可负暄。金马玉堂应没分，青泉白石亦前缘。山林颇有清幽趣，菊已含香竹长孙。
贫居自述·其九十四
作者：李孔修
朝代：明

略得吾儒主静方，绝粮多日未慌忙。困人到老天何甚，赊酒来时兴渐狂。环屋星霜偷睥睨，破窗风月敢相将。近来诗酒俱无赖，收得烟花满草堂。
贫居自述·其二
作者：李孔修
朝代：明

閒居乐事少人知，野老风情自不羁。三径菊边元亮酒，百花潭畔杜陵诗。未知消长还观易，不较输赢懒下棋。拾得尧夫安乐扁，将来悬在小茅茨。
贫居自述·其二十
作者：李孔修
朝代：明

盛世生逢乐自嬉，蝇头蜗角事无知。醉归门外星辰见，睡到厨中饭熟时。幼少读书非是早，老来闻道未为迟。菜根有味葵开甲，贫乐情深不可移。
贫居自述·其二十一
作者：李孔修
朝代：明

利名不染任闲眠，厨冷于今尚未烟。红日满窗梳白发，清风一枕伴青毡。绿杨拂槛流莺语，黄菊穿篱蛱蝶翩。稚子不知囊似洗，殷勤来问米柴钱。
贫居自述·其二十七
作者：李孔修
朝代：明

盖屋栖迟水竹乡，何曾牵挂利名场。颜渊乐地还谁乐，曾点狂歌到我狂。粟米充饥无地种，药苗扶病欠箱藏。若教富贵从人愿，金玉还谁不满堂。
贫居自述·其二十三
作者：李孔修
朝代：明

陋巷春风老一瓢，烟花吟兴自逍遥。甑中乏米锄薯煮，厨下无柴扫叶烧。不去驰驱飞野马，常寻栖止若鹪鹩。从来隐地多幽僻，花锁閒关柳锁桥。
贫居自述·其二十九
作者：李孔修
朝代：明

一间茅屋白云堆，贫虑萦心且拨开。少壮每随前面去，老狂都在后头来。耕犁引犊披星出，钓艇随湖带月回。近日瓶空吟咏少，适情花鸟莫相催。
贫居自述·其二十二
作者：李孔修
朝代：明

炎凉世态漫轻贫，只重黄金不重人。雅爱一身閒白昼，不教两脚走红尘。壶中有酒常居正，灶里无烟却在陈。休笑老夫无受用，豆苗初长早尝新。
贫居自述·其二十五
作者：李孔修
朝代：明

愈加贫困愈从容，且把閒愁付酒钟。一榻清风垂柳绿，半帘疏雨湿花红。遗珠不必怜光彩，失马何劳问吉凶。惆怅知音无觅处，行行空自抱丝桐。
贫居自述·其二十八
作者：李孔修
朝代：明

景物维新淑气回，春光顾我好怀开。黄莺树底声相应，绿竹园中笋结胎。贫困无聊甘守分，诗吟有味漫敲推。眼中怪怪奇奇事，都让他人做出来。
贫居自述·其二十六
作者：李孔修
朝代：明

酷邻悭吝酒难赊，安得青蚨挂杖丫。顾我家常空箸菜，延宾久坐只杯茶。屠龙漫说金刀利，野马闲栖玉树斜。勾引白衣来助兴，多于篱外种黄花。
贫居自述·其二十四
作者：李孔修
朝代：明

月照柴门惹兴豪，乾坤撩我擅风骚。冠裳未易轻蓑笠，狐貉应难胜缊袍。酒少最宜盘盏细，诗多不值价钱高。执鞭货殖非吾事，何处屠牛更鼓刀。
贫居自述·其五
作者：李孔修
朝代：明

时人都说处贫难，我处贫时适所安。得斗陈仓心便足，赊壶鲁酒意犹欢。囊常羞涩无由计，诗思豪吟尽可观。一事凄凉真受气，朔风吹我布袍单。
贫居自述·其五十
作者：李孔修
朝代：明

大抵天教我乐贫，非关运动不如人。经旬懒出苔封径，几日无炊甑上尘。汲涧便烹瓢底月，浇诗那得瓮头春。瓦瓶自信空无久，卖得诗钱酒又亲。
贫居自述·其五十一
作者：李孔修
朝代：明

万般花草一般春，大块何心限量人。谁信有方能却病，自怜无计可除贫。纵横识得仪秦术，疏散能传李杜神。身上烂衣馀百结，任教人笑我悬鹑。
贫居自述·其五十七
作者：李孔修
朝代：明

日出柴扉尚未开，无言搔首对吟台。管他穷鬼去不去，顾我知音来未来。信口占成长短句，老拳打破是非堆。等閒沽得宜春酒，左手持螯右把杯。
贫居自述·其五十三
作者：李孔修
朝代：明

随遇而安适自然，浮云那得障心田。藜羹布被今生定，纸帐梅花夙世缘。素志雅宜加勉励，贫名何惮远流传。囊中若有钱将百，便向江头唤酒船。
贫居自述·其五十九
作者：李孔修
朝代：明

天生这个老狂身，随遇那知富与贫。山鬼无情应笑我，钱神有论任嗔人。那知故旧长年别，喜得琴书逐日亲。几度看花沉醉后，一枝斜插白云巾。
贫居自述·其五十二
作者：李孔修
朝代：明

卧对南山懒掩扉，炎凉世态故人稀。日餐黄芋羹三碗，岁织青麻布一机。截竹引泉寒脉细，折松烹茗绿烟肥。幽居颇有陶潜兴，竹满池边菊满篱。
贫居自述·其五十五
作者：李孔修
朝代：明

世间人物古来钦，不变形容只变心。书卷尚能消白日，经营争慕积黄金。诗吟不用加三削，酒酌何辞数满斟。生计萧条何所有，一枝彩笔一囊琴。
贫居自述·其五十八
作者：李孔修
朝代：明

种种贤才为国家，山林饶我弄烟霞。一瓢空贮千峰月，双眼轮看四序花。每向日间甘淡薄，便随梦里享荣华。欲从何处舒高眼，笑把浮名挂树丫。
贫居自述·其五十六
作者：李孔修
朝代：明

野狂何事怕冬天，衣破无缝被又穿。避雪晚依茅屋下，负暄朝傍竹篱边。瓶空却欠催诗酒，囊乏难抽买米钱。固守清贫忘利达，膻腥华膴付流泉。
贫居自述·其五十四
作者：李孔修
朝代：明

笑酌茅柴酒数杯，穷愁两字且抛开。烟花衣钵谁传出，山水姻缘命带来。双屐云霞寻鹿洞，一竿风月钓鱼台。旁人笑我鲜甜少，试看门前蚬壳堆。
贫居自述·其八
作者：李孔修
朝代：明

新岁初来旧岁过，难除穷鬼与诗魔。莓苔巷口知音少，风月情怀赓和多。洗净瓦瓶沽鲁酒，扫开尘壁写长歌。贫能乐也吟能乐，穷鬼诗魔奈我何。
贫居自述·其八十
作者：李孔修
朝代：明

安分赢馀不妄求，有情山水任优游。从来草号称无谄，自小花名唤不忧。衣食尽随樵担出，人情专望钓竿酬。区区未得贫而乐，寻入颜家巷里头。
贫居自述·其八十一
作者：李孔修
朝代：明

乱盖芦花屋数椽，幽栖应不近人烟。光笼翠柳寒潮月，香锁红梅古洞天。漫火扇风烹茗灶，密茅疏雨钓鱼船。花间若有渔郎见，疑是秦时避世仙。
贫居自述·其八十七
作者：李孔修
朝代：明

有剩清閒不用偷，柳边花外任优游。三朝缺酒将成病，七日无粮未足忧。筋力只堪田野用，栎材难入栋梁收。不愁身世无衣食，麻葛生皮芋长头。
贫居自述·其八十三
作者：李孔修
朝代：明

清浊难分圣与贤，醉来深愧洞中仙。病多愿畜君臣药，贫极须求子母钱。饥鼠觊觎囊里粟，蠹鱼钻破案头篇。老夫自愧囊如罄，门掩萧条乐自然。
贫居自述·其八十九
作者：李孔修
朝代：明

贫居喜得有芳邻，早晚盘桓道味亲。数盏香醪同伴酌，半篮嫩笋共尝新。算来饱暖人赢我，论到清閒我胜人。词客有情相顾盼，扫开花径每迎宾。
贫居自述·其八十二
作者：李孔修
朝代：明

百年穷达梦中过，打算人生有几何。金马玉堂忧不少，竹篱茅屋乐偏多。赊壶美酒当花酌，得首新诗凭树哦。除去两条名利路，免教閒脚走奔波。
贫居自述·其八十五
作者：李孔修
朝代：明

诗肠吟渴若为浇，水月天分满瓦瓢。题竹有诗情自适，对花无酒兴难消。衣巾挂起经旬日，藜藿姑容歇两朝。采担乾柴归要紧，一头换米一头烧。
贫居自述·其八十八
作者：李孔修
朝代：明

贫居终日静萧萧，明月清风伴寂寥。子美囊空如是乏，渊明瓶罄叹无聊。门偏巷僻常关闭，破屋云遮尚未消。如此凄凉何所倚，葛巾方外任逍遥。
贫居自述·其八十六
作者：李孔修
朝代：明

落红轻衬石苔斑，幽兴无人叩竹关。米价或时将芋折，酒钱随日卖花还。难禁瓦背严霜重，无奈床头破被单。故旧不知粮屡绝，书来只管劝加餐。
贫居自述·其八十四
作者：李孔修
朝代：明

欲从何处避风波，倚竹依松结草窝。两字利名羁不得，一生贫窭奈无何。酒当欢处忘资少，诗到难吟逸兴多。烟水云山从我乐，渔歌唱罢唱樵歌。
贫居自述·其六
作者：李孔修
朝代：明

采药归来力已疲，自家贫病自家医。平生只要睁高眼，半世何曾解皱眉。孤鹤野云皆侣伴，寒梅疏竹尽相知。随年随月从容过，一任旁人笑懒痴。
贫居自述·其六十
作者：李孔修
朝代：明

事可挨时只管挨，两般要紧且安排。先赊隔岁宜春酒，预买隆冬著火柴。口味偏多逢笋蕨，脚头还少代靴鞋。去年深感邻翁召，紫蟹黄鸡尚记怀。
贫居自述·其六十一
作者：李孔修
朝代：明

天定行藏岂用劳，耕云钓月且嗷嗷。人生得日须行乐，蔬长随时任桔槔。春到出门穿草履，雪深连夜梦绨袍。寻常做出鸳鸯谱，不怕人传手段高。
贫居自述·其六十七
作者：李孔修
朝代：明

一生长向月中还，两扇柴门夜不关。翠竹得春生意长，白云留榻野僧閒。风花有趣嘲吟易，钱钞无缘计较难。黄菊乱开因欠酒，香花扑鼻且开颜。
贫居自述·其六十三
作者：李孔修
朝代：明

木桥横断柳边溪，鱼市东头菜市西。红日映花黄鹤舞，绿烟笼柳翠禽啼。虽无酒赋难为赋，只有诗题属品题。愿得家常衣食足，免教辛苦事锄犁。
贫居自述·其六十九
作者：李孔修
朝代：明

知命由来敢怨天，布衣随分度流年。长门有赋无人买，坐榻寒毡白昼眠。敲户客频常顾问，吟诗妻笑老狂颠。满腔妙处谁能识，自信波澜障百川。
贫居自述·其六十二
作者：李孔修
朝代：明

卖担青蔬得百钱，便赊一半在人边。不禁丝竹随流俗，惟对青山伴醉眠。浮世经营惟我拙，满腔诗思向谁联。案头书卷虽无用，却是侬家养口田。
贫居自述·其六十五
作者：李孔修
朝代：明

催人光景定如梭，白日无情莫浪过。苜蓿饱餐忘世味，草堂兀坐养天和。游春出去花粘履，钓罢归来月满蓑。村北村南人鼓腹，便宜更唱太平歌。
贫居自述·其六十八
作者：李孔修
朝代：明

不愁仓腹两空虚，半事锄头半读书。自信贫穷知有命，谁怜澹泊食无鱼。醉题雪月风花句，坐对松云水竹居。世上浮云无定准，不知谁毁与谁誉。
贫居自述·其六十六
作者：李孔修
朝代：明

有谁青眼顾寒家，亲友真成浪里沙。梦里功名身外事，眼前胜事镜中花。人情世味三杯浅，酒量诗怀十倍加。兀坐等閒无个事，漫敲石火煮新茶。
贫居自述·其六十四
作者：李孔修
朝代：明

学种桑麻活我穷，自家锄芟省人工。那知足食黄金贵，且羡生醝白饼浓。翠柳拂门丝细细，红桃遮屋影重重。樽前有酒投知己，买醉何妨袋里空。
贫居自述·其十
作者：李孔修
朝代：明

乐我琴书散我忧，沽回归与老妻谋。一旬刚趁三朝市，个月才梳两日头。篱菊开残还欠酒，菜根生老尚无油。回文手段从来拙，空看人修五凤楼。
贫居自述·其十一
作者：李孔修
朝代：明

穷经空自老儒林，抚节长歌足赏音。怀抱容开诗酒兴，坚贞检点圣贤心。砚田不比心田阔，学海无如欲海深。事不扰人人自扰，百年身世几浮沉。
贫居自述·其十七
作者：李孔修
朝代：明

人物须观未济中，居贫能乐是豪雄。编桥截竹通幽处，补屋添茅到几重。花鸟未应嫌潦倒，溪山且莫笑龙钟。人问影响刚参破，眼孔年来渐渐空。
贫居自述·其十三
作者：李孔修
朝代：明

春风送暖入书窗，病骨方苏喜向阳。店里赊来花酿酒，厨中擂烂米糊汤。圣贤事业书千卷，君子生涯诗几行。名誉不彰人不识，食贫居贱也何妨。
贫居自述·其十九
作者：李孔修
朝代：明

贫非屈也富非伸，伸屈凭谁认得真。成败在人人造化，方圆由己己如神。长长短短何须计，有有无无不必嗔。三万六千浑是梦，浮云聚散四时新。
贫居自述·其十二
作者：李孔修
朝代：明

随分山林老布袍，情怀颇自涉风骚。狂吟不觉诗名播，放饮可妨酒价高。造化磨人千古病，乾坤纵我百年豪。挑灯细读钱神论，清白何曾愧老褒。
贫居自述·其十五
作者：李孔修
朝代：明

可笑人通运不通，时当富也命当穷。奚奴每妒诗囊重，鼠窃常憎米塔空。岁岁从容逢好景，年年侥倖度隆冬。等閒裁出烟花句，一任人传老秃翁。
贫居自述·其十八
作者：李孔修
朝代：明

且寄吟踪水竹乡，疏狂懒步利名场。从来富贵清珍味，不入寒酸笋蕨肠。兴发自吟诗数首，舌耕难望谷盈仓。独嫌夜雨慌忙甚，破屋频迁几处床。
贫居自述·其十六
作者：李孔修
朝代：明

乾坤生我性愚顽，百事无能可述删。发被年华催作雪，功加篑力便为山。哦诗有酒成诗易，种谷无田辟谷难。不尽烟花寻乐境，抱琴携酒叩禅关。
贫居自述·其十四
作者：李孔修
朝代：明

老夫原自有安排，好把清贫逐日挨。正遇有花犹欠酒，方才得米又无柴。青灯黄卷还留意，肥马轻裘不介怀。独喜多情深夜月，清光长照烂书斋。
贫居自述·其四
作者：李孔修
朝代：明

四壁萧然意豁如，纵无阿堵有琴书。虽云不是高贤地，亦足称为隐者居。方便取些扶病药，安排开个卖贫墟。舟人不识寒儒事，日日登门问买鱼。
贫居自述·其四十
作者：李孔修
朝代：明

分内无如分外思，寒梅疏竹傲霜枝。非贫那显安贫节，失意方形得意时。呼蹴嗟来皆可食，绨袍相赠亦无辞。细将命请星人算，九十年交得运迟。
贫居自述·其四十一
作者：李孔修
朝代：明

决破浮生莫浪愁，只劳梦寐到扬州。穷通有数皆生定，得丧无凭勿枉求。击节狂歌先乐句，衔杯遣兴肯干休。颜渊不有千金富，真乐何惭万户侯。
贫居自述·其四十七
作者：李孔修
朝代：明

笑揭槽头酒瓮开，连连独酌两三杯。舞青杨柳风生袖，影白梧桐月满台。会钓客方回艇去，约樵人又上门来。等閒更唱无腔曲，醉卧门前乱草堆。
贫居自述·其四十三
作者：李孔修
朝代：明

有味箪瓢无点忧，此心乐道足优游。不愁囊罄常羞涩，只怕壶空没处求。门静雀罗苔草滑，庭空蛛网茧丝抽。清贫如此真堪笑，敢说苍生困我不。
贫居自述·其四十九
作者：李孔修
朝代：明

挑起藜羹满箸头，但教空腹饱还休。吟哦不断供诗案，醉卧偏多恋酒楼。想到只宜坚固守，算来何用倒颠忧。恭承鲁论贫而乐，道大如天不可求。
贫居自述·其四十二
作者：李孔修
朝代：明

逍遥容与乐尧天，半是凡人半是仙。单管收留香翰墨，何曾剩落臭铜钱。铅华粉黛归人屋，瓦甑箪瓢在我边。几度醉回随处舞，儿童笑我老狂颠。
贫居自述·其四十五
作者：李孔修
朝代：明

惟有人心高似天，谁知造化五行偏。贪心欲享千年寿，立意徒劳万顷田。做到尚书思阁老，既为皇帝望升仙。荣华富贵皆前定，惟愿儿孙世代贤。
贫居自述·其四十八
作者：李孔修
朝代：明

放下薪来把钓竿，犁锄方歇展书看。疏狂日省三般事，冷淡生涯一味宽。赵孟与他无统摄，申韩于我不相干。床头若有黄金百，高枕那能睡得安。
贫居自述·其四十六
作者：李孔修
朝代：明

春雨空山长蕨芽，野人风味又新加。佳宾厚惠方留榻，穷鬼无情恋我家。名利关坚能打破，鱼樵路熟岂行差。近来红紫人争种，难卖肩头独市花。
贫居自述·其四十四
作者：李孔修
朝代：明

竹篱茅屋倚松阴，居处林泉岁月深。知命愧无卿相骨，乐天真有圣贤心。读书学浅须勤习，待客醪悭不耐斟。供口税田方半亩，近来又被富豪侵。
送湛甘泉迎侍
作者：李孔修
朝代：明

大孝由来儿傍母，一官今日母趋儿。八千里路波涛险，饭是胡麻亦可悲。
一片云石
作者：李孙宸
朝代：明

一片云根分外奇，霏烟藏雾影离离。飞来定自阳台下，神女朝来恐未知。
丁未立秋
作者：李孙宸
朝代：明

夏来常抱病，炎暑太相欺。复此凉飙至，絺衣林外披。荷衰如怯露，蝉冷乍惊枝。物色皆秋意，宁关一叶知。
丁祭斋宿
作者：李孙宸
朝代：明

龙舟山下敞三雍，圣代师儒祀典崇。地傍宫墙瞻肃穆，气连城阙郁青葱。箫韶奏格瑶坛外，环佩群趋翠幄中。向晓礼成斋禁罢，卿云犹自绕厢东。
七夕与国开诸子夜坐分赋
作者：李孙宸
朝代：明

凉风七夕觉秋多，牛女佳期竟若何。灵媛共传先夕会，星桥曾待此宵过。白云天外谁骑鹤，清月楼头客放歌。不用更窥银汉影，溪流当户接明河。
七夕何龙友马伯起过集分赋
作者：李孙宸
朝代：明

留滞金门未儗回，旅怀聊得附衔杯。音书南国秋仍阻，爽气西山客共来。可有鹊桥兹夕渡，空怜砧杵万家催。饶他乞尽天孙巧，懒拙都无河汉媒。高飙几夕露华浓，朋旧天涯尚可从。共向女牛怜夜色，不随杨柳怨秋容。饮拚尽兴倾家酿，话到投机触矢锋。醉后莫愁归路滑，与君横被听晨钟。
七夕何龙友马伯起过集分赋·其一
作者：李孙宸
朝代：明

留滞金门未儗回，旅怀聊得附衔杯。音书南国秋仍阻，爽气西山客共来。可有鹊桥兹夕渡，空怜砧杵万家催。饶他乞尽天孙巧，懒拙都无河汉媒。
七夕何龙友马伯起过集分赋·其二
作者：李孙宸
朝代：明

高飙几夕露华浓，朋旧天涯尚可从。共向女牛怜夜色，不随杨柳怨秋容。饮拚尽兴倾家酿，话到投机触矢锋。醉后莫愁归路滑，与君横被听晨钟。
七夕后二日承晓湘家门侄自东官携同门诸子佳什见寄因答四韵
作者：李孙宸
朝代：明

萧瑟新秋感索居，停云相望意何如。清风辄自思玄度，一壑谁应过幼舆。避世漫依金马署，忧时难上洛阳书。冥冥江海归鸿远，目极扁舟忆钓鱼。为官閒似住山人，秋水秋云老此身。一镜独怜潘岳瘦，千金难买马卿贫。天涯落叶惊残梦，城外西风起暗尘。试问文林诸社友，几时同探武陵春。一副精神托笔端，写来惟与故人看。少年裘马邀名易，老大文章问世难。宋玉有情空作赋，班超何日正登坛。近来稚子皆能武，争市龙驹答绣鞍。马嘶寒籁乱云移，牢落秋怀祇自知。一剑可存君子道，孤琴先托故人悲。留都父老崇高尚，蓟北儿童事粉脂。今日吟诗倍惆怅，相思犹惨别离时。
七夕后二日承晓湘家门侄自东官携同门诸子佳什见寄因答四韵·其一
作者：李孙宸
朝代：明

萧瑟新秋感索居，停云相望意何如。清风辄自思玄度，一壑谁应过幼舆。避世漫依金马署，忧时难上洛阳书。冥冥江海归鸿远，目极扁舟忆钓鱼。
七夕后二日承晓湘家门侄自东官携同门诸子佳什见寄因答四韵·其三
作者：李孙宸
朝代：明

一副精神托笔端，写来惟与故人看。少年裘马邀名易，老大文章问世难。宋玉有情空作赋，班超何日正登坛。近来稚子皆能武，争市龙驹答绣鞍。
七夕后二日承晓湘家门侄自东官携同门诸子佳什见寄因答四韵·其二
作者：李孙宸
朝代：明

为官閒似住山人，秋水秋云老此身。一镜独怜潘岳瘦，千金难买马卿贫。天涯落叶惊残梦，城外西风起暗尘。试问文林诸社友，几时同探武陵春。
七夕后二日承晓湘家门侄自东官携同门诸子佳什见寄因答四韵·其四
作者：李孙宸
朝代：明

马嘶寒籁乱云移，牢落秋怀祇自知。一剑可存君子道，孤琴先托故人悲。留都父老崇高尚，蓟北儿童事粉脂。今日吟诗倍惆怅，相思犹惨别离时。
七夕集何龙友宅
作者：李孙宸
朝代：明

天阶坐七夕，银汉望虚无。雅会烦襟涤，新凉暑病苏。月斜蟾影澹，星返鹊桥孤。此夕相怜意，人间总未殊。
三子诗何襄武
作者：李孙宸
朝代：明

何生我懿亲，童稚肩相比。令德奋鸿响，识曲听其旨。既壮历周览，所遇无知己。寥寥天壤间，落落竟复尔。无乃眷吾徒，慷慨一相视。及此理素业，含情各自媚。荡涤喻中怀，愿言不朽事。古道日以夷，谁复能察此。
三月三日与客泛舟
作者：李孙宸
朝代：明

又是暮春初，和畅来惠风。远寻脩禊迹，遵渚扬小艟。何必会兰亭，少长亦已同。水满混天高，舟行坐镜中。虽复在桑梓，俨与灵境通。海鲔跃旋湍，风鹘磔深丛。鳞羽各自欣，人生复何庸。彭殇不待齐，委运得从容。斯意苟冥会，当尊莫放空。
三月初十日见盘莲花贻伍子
作者：李孙宸
朝代：明

百卉含生意，应候乃发萌。暮春启初月，春花吐其英。桃李及杏柳，华林递主盟。赏未罄春敷，望岂逮夏荣。眷言此泽芝，天留绚朱明。斗芳一何忙，早挺当春茎。露凝犹苦寒，水映初泮冰。欲制以为裳，将嫌春服轻。西施在若耶，春游炫相矜。昨岁爱花好，白花红绿骈。今岁怜花早，花神有何灵。寄与褰芳人，涉江若为情。
上元后二日韩孟郁李烟客同吴人卢一清过访江村有赋
作者：李孙宸
朝代：明

江村春事太无聊，有客诗停访戴桡。兰佩喜逢吴苑士，桂丛不负小山招。开尊尚逗灯前月，欹枕同听雨后潮。鸡黍故人如不薄，吟堂还共对良宵。
上元夕过赣寓城外清江寺漫兴八首
作者：李孙宸
朝代：明

兼程日日促归鞍，期及春灯故国欢。不道章江今夜月，西堂犹隔岭梅看。偶逢兹郡驻乌台，走马驱车势似雷。无地可容过客宿，尚馀孤寺树江开。古寺临江夜不扃，乘槎人到客为星。虚烦太守殷勤意，一榻还分令尹庭。十里香尘夹道逢，锦城丝管未从容。听来女伴春游曲，不似官衙夜宴钟。袅袅清歌静夜闻，越吟楚调总难分。但凭羁思能消遣，便当霓裳度彩云。清磬数声月满天，碧云散尽夜无烟。山僧莫把山门闭，女伴还来拜佛前。谁家箫管溢交衢，彻晓张灯祀紫姑。别有幽情歌白苧，声声遥逐彩云徂。露卧绳床伴月孤，觉来身似在冰壶。仆夫喜报天将晓，又挈行装问去途。
上元夕过赣寓城外清江寺漫兴八首·其一
作者：李孙宸
朝代：明

兼程日日促归鞍，期及春灯故国欢。不道章江今夜月，西堂犹隔岭梅看。
上元夕过赣寓城外清江寺漫兴八首·其七
作者：李孙宸
朝代：明

谁家箫管溢交衢，彻晓张灯祀紫姑。别有幽情歌白苧，声声遥逐彩云徂。
上元夕过赣寓城外清江寺漫兴八首·其三
作者：李孙宸
朝代：明

古寺临江夜不扃，乘槎人到客为星。虚烦太守殷勤意，一榻还分令尹庭。
上元夕过赣寓城外清江寺漫兴八首·其二
作者：李孙宸
朝代：明

偶逢兹郡驻乌台，走马驱车势似雷。无地可容过客宿，尚馀孤寺树江开。
上元夕过赣寓城外清江寺漫兴八首·其五
作者：李孙宸
朝代：明

袅袅清歌静夜闻，越吟楚调总难分。但凭羁思能消遣，便当霓裳度彩云。
上元夕过赣寓城外清江寺漫兴八首·其八
作者：李孙宸
朝代：明

露卧绳床伴月孤，觉来身似在冰壶。仆夫喜报天将晓，又挈行装问去途。
上元夕过赣寓城外清江寺漫兴八首·其六
作者：李孙宸
朝代：明

清磬数声月满天，碧云散尽夜无烟。山僧莫把山门闭，女伴还来拜佛前。
上元夕过赣寓城外清江寺漫兴八首·其四
作者：李孙宸
朝代：明

十里香尘夹道逢，锦城丝管未从容。听来女伴春游曲，不似官衙夜宴钟。
上巳日泊回岐小饮
作者：李孙宸
朝代：明
体裁：五言律诗

客行逢上巳，古驿一维舟。挟有群贤至，犹宜禊事脩。春深莺啭柳，日落水明楼。堪叹长征路，劳劳去末休。
上巳日泊回岐小饮
作者：李孙宸
朝代：明

客行逢上巳，古驿一维舟。挟有群贤至，犹宜褉事脩。春深莺啭柳，日落水明楼。堪叹长征路，劳劳去末休。
上巳日淩江舟中与傅贞父命酌
作者：李孙宸
朝代：明

离家尚忆岁华新，正及淩江已暮春。未负群贤脩褉事，开尊犹对素心人。春意渐深三月三，故人相见又春衫。与君且醉淩江酒，不定风尘是去骖。形忘肝胆话俱倾，不醉难消邂逅情。别后此心君自见，相思何处托鸿声。
上巳日淩江舟中与傅贞父命酌·其一
作者：李孙宸
朝代：明
体裁：七言绝句

离家尚忆岁华新，正及淩江已暮春。未负群贤脩禊事，开尊犹对素心人。
上巳日淩江舟中与傅贞父命酌·其一
作者：李孙宸
朝代：明

离家尚忆岁华新，正及淩江已暮春。未负群贤脩褉事，开尊犹对素心人。
上巳日淩江舟中与傅贞父命酌·其三
作者：李孙宸
朝代：明

形忘肝胆话俱倾，不醉难消邂逅情。别后此心君自见，相思何处托鸿声。
上巳日淩江舟中与傅贞父命酌·其二
作者：李孙宸
朝代：明

春意渐深三月三，故人相见又春衫。与君且醉淩江酒，不定风尘是去骖。
上谷遇韩绪仲先生暨赵裕子驿馆夜谈
作者：李孙宸
朝代：明

彤庭分玉节，次第出京华。未远瞻天地，俱停访汉槎。月寒逾散彩，雪薄不成花。且莫谈桑梓，王程路尚赊。
与伍国开游仙隐岩
作者：李孙宸
朝代：明

混沌閟幽奇，元气未开扩。瀑虹万丈倾，泠泠潴深壑。仰视半岩扉，一线通微凿。俯入别有天，万巧纷然作。日光闪金铺，蒸霞成丹艧。嵌空玉玲珑，神工何代削。灏气羃濛濛，寒色生回薄。山灵若待人，兹游应有托。
与侯司马陈民部游木末亭
作者：李孙宸
朝代：明

春色俄将暮，春游爱夕阴。雨中花似沐，烟外树如沈。共有怀贤恨，兼悲歧路心。酒阑多慷慨，吟眺一沾襟。披云遥策杖，木末小亭幽。松柏萧森处，前贤遗庙留。忠魂伤十族，蘋藻肃千秋。瞻拜休增感，云山起暮愁。
与侯司马陈民部游木末亭·其一
作者：李孙宸
朝代：明

春色俄将暮，春游爱夕阴。雨中花似沐，烟外树如沈。共有怀贤恨，兼悲歧路心。酒阑多慷慨，吟眺一沾襟。
与侯司马陈民部游木末亭·其二
作者：李孙宸
朝代：明

披云遥策杖，木末小亭幽。松柏萧森处，前贤遗庙留。忠魂伤十族，蘋藻肃千秋。瞻拜休增感，云山起暮愁。
与客尝龙泉井
作者：李孙宸
朝代：明

寻幽转上碧岧峣，龙井泉香汲一瓢。清冷尚疑龙气在，不烦老衲试茶寮。
与王非熊宗伯游陵上仙人洞
作者：李孙宸
朝代：明

秋色山光到处鲜，当秋宁负看山缘。非因访古按图箓，谁解寻仙扣洞烟。紫雾羽衣长不散，石炉丹诀已无传。乘风欲问瑶池事，可有青鸾寄素笺。寝殿秋风鸣佩环，金银城阙映秋山。何期王气钟祥地，尚有仙踪留世间。半岭似听鸾啸下，疏林犹想鹤笙还。与君再扫松阶坐，一隔红尘未可攀。
与王非熊宗伯游陵上仙人洞·其一
作者：李孙宸
朝代：明

秋色山光到处鲜，当秋宁负看山缘。非因访古按图箓，谁解寻仙扣洞烟。紫雾羽衣长不散，石炉丹诀已无传。乘风欲问瑶池事，可有青鸾寄素笺。
与王非熊宗伯游陵上仙人洞·其二
作者：李孙宸
朝代：明

寝殿秋风鸣佩环，金银城阙映秋山。何期王气钟祥地，尚有仙踪留世间。半岭似听鸾啸下，疏林犹想鹤笙还。与君再扫松阶坐，一隔红尘未可攀。
与米仲讱何龙友王季重姚孟尝诸丈同集姜仲讱宗伯宅得歌字
作者：李孙宸
朝代：明

高馆论文雅会多，兹宵更逐酒人过。尘中浪迹还车马，意里幽盟洽薜萝。有政竞誇觞作虐，忘归宁问夜如何。分题纵就巴人曲，敢和阳春郢客歌。
与诸同年探郊梅晚酌灵谷寺
作者：李孙宸
朝代：明

闻道春风陌上柔，可堪经月废春游。纷纷宝瑟催黄鸟，处处垂杨引绛驺。六出花飞仍带雪，千林雨歇乍鸣鸠。村南郭北寻都遍，还共移尊到上头。
与诸同年游燕子矶二首
作者：李孙宸
朝代：明

盘郁钟山翠万重，还从波面起孤峰。澄江尽蘸秋林色，落日时传晚寺钟。云净高天来雁鹜，霜寒大壑隐鱼龙。吾将从此谢尘鞅，鹤驭逍遥似可逢。空王台殿入烟霄，香雾濛濛晚未消。肯使高谈杂城市，直分清啸与渔樵。尘心顿拟皈三乘，老衲犹能说六朝。日暮千山松籁起，满江吹送紫鸾箫。
与诸同年游燕子矶二首·其一
作者：李孙宸
朝代：明

盘郁钟山翠万重，还从波面起孤峰。澄江尽蘸秋林色，落日时传晚寺钟。云净高天来雁鹜，霜寒大壑隐鱼龙。吾将从此谢尘鞅，鹤驭逍遥似可逢。
与诸同年游燕子矶二首·其二
作者：李孙宸
朝代：明

空王台殿入烟霄，香雾濛濛晚未消。肯使高谈杂城市，直分清啸与渔樵。尘心顿拟皈三乘，老衲犹能说六朝。日暮千山松籁起，满江吹送紫鸾箫。
与韩孟郁夜饮对菊漫成
作者：李孙宸
朝代：明

天涯欢会本无期，秋尽清宵感别离。不为微官成缚束，肯令浪迹有参差。菊从霜后看逾好，酒到形忘醉莫辞。宦拙不妨聊玩世，东方曼倩是吾师。
与马元伯及仁伯代骧两弟集梁明叔禅悦楼
作者：李孙宸
朝代：明

清斋三载别，下榻重踌蹰。壁认曾题字，床披积蠹书。寒花开曲沼，落叶满庭除。别有关幽事，篱前一径蔬。四海交游意，何如旧社怜。论心多往事，问业出新篇。奇字推扬子，清言到惠连。坐来幽意惬，同醉夜灯前。
与马元伯及仁伯代骧两弟集梁明叔禅悦楼·其一
作者：李孙宸
朝代：明

清斋三载别，下榻重踌蹰。壁认曾题字，床披积蠹书。寒花开曲沼，落叶满庭除。别有关幽事，篱前一径蔬。
与马元伯及仁伯代骧两弟集梁明叔禅悦楼·其二
作者：李孙宸
朝代：明

四海交游意，何如旧社怜。论心多往事，问业出新篇。奇字推扬子，清言到惠连。坐来幽意惬，同醉夜灯前。
丙辰初秋六夕何似公伍国开有开同诸弟过集小楼
作者：李孙宸
朝代：明

静夜凉秋欲雨时，共怀幽兴借佳期。未从机石窥灵匹，且喜风林待妙词。几处针楼人并倚，阿谁银汉独相思。狂来搔首青天外，曙色星河到槛垂。
丙辰除夕
作者：李孙宸
朝代：明

病废乡园久，明朝又见春。无闻四十老，有尽百年身。违俗宁关傲，微官祇益贫。夜阑望北斗，坐待日华新。
中秋伍国开同诸弟侄过集建霞楼忆先二年中秋伍俱有约不果至
作者：李孙宸
朝代：明

有约曾三度，良宵此会难。月中倾小酒，物外得清欢。轮走云容递，香飘桂影残。金波浮太液，光彩忆长安。
中秋先一夕浮邱社集同黎君选传贞父陶摇光何龙友彭伯时戴安仲从弟代骧赋
作者：李孙宸
朝代：明

白社分携忆岁时，招邀此地即蓬池。山家几变仙灵在，秋色将分鸟鹊知。大药不传丹灶火，远心应共白云期。清光容易留杯底，肯惜更阑席更移。
中秋同韩孟郁欧达可集何龙友太史宅分赋得生家二韵得生字
作者：李孙宸
朝代：明

碣石谈天有弟兄，还乘佳节畅高情。正怜玉署悬飞镜，何事微云缀太清。萤度汉宫纨扇冷，雁来胡地帛书惊。天涯未改枌榆会，莫遣悲秋华发生。
中秋后一夕韩太史林广文曾比部汪黎二山人过集寓楼分赋
作者：李孙宸
朝代：明

佳期来胜侣，多是故乡人。月过三秋半，情怜万里亲。风飘梧欲尽，露濯桂仍新。好友连宵赏，尊醪未厌频。
中秋后一日园亭闻蝉
作者：李孙宸
朝代：明

荏苒秋过半，开尊坐暮林。玄蝉衰柳外，作意送悲音。露冷声偏苦，风寒响易沈。听来翻自感，不那岁时心。
中秋夜同何龙友区启图黎有道集韩太史宅
作者：李孙宸
朝代：明

寻常三五夕，一岁此分秋。月自看燕市，人还聚粤游。星河低压席，雁影迥连楼。尽醉仍呼酒，那能念百忧。
中秋夜同林水部韩太史待月曾比部宅
作者：李孙宸
朝代：明

三五蟾光隐玉楼，朋尊犹自惬清游。人从久客偏怜节，月似新寒不耐秋。重露暗飘青桂落，微云时傍远空收。坐深彷佛冰壶里，肯惜酬歌永夜留。
中秋无月诸从同戴公纶过酌
作者：李孙宸
朝代：明

飘泊经年意，秋来两鬓残。那期今夜酒，得共故园欢。明没星河失，朦胧桂影寒。清光还可待，秉烛话更阑。节是吾家会，筵邀上客欢。流光增感慨，良夜且盘桓。芳桂迎风冷，残倚怯露漙。解识清秋意，光辉淡处看。
中秋无月诸从同戴公纶过酌·其一
作者：李孙宸
朝代：明

飘泊经年意，秋来两鬓残。那期今夜酒，得共故园欢。明没星河失，朦胧桂影寒。清光还可待，秉烛话更阑。
中秋无月诸从同戴公纶过酌·其二
作者：李孙宸
朝代：明

节是吾家会，筵邀上客欢。流光增感慨，良夜且盘桓。芳桂迎风冷，残倚怯露漙。解识清秋意，光辉淡处看。
中秋诸子过集迟何戴伍三子不至
作者：李孙宸
朝代：明

蒹葭秋色夜萧然，白苧歌残思未捐。华烛半含兰焰吐，浊醪暗倩桂香传。群星未尽人间会，片月空怜海上圆。露下天阶浑似水，分明清梦绕婵娟。
为伍国开赠双松百二十岁翁
作者：李孙宸
朝代：明

偶逢伍子谈奇事，闻说人间有大年。甲子去来周百二，蓬莱清浅阅三千。紫芝朱草宁誇瑞，鹤发童颜已證仙。漫愧市朝虚大隐，几时方外共探玄。
为何起时赠陶伯友新冠
作者：李孙宸
朝代：明

久从传粉忆清欢，年少风流世共看。闻道有车仍掷果，遥知新沐正弹冠。春花迎露香逾媚，丝柳笼烟弱更寒。莫漫离尘高自倚，暮江还欲采幽兰。